qundao/data-zh-poetry huggingface dataset:
吊黄谷·其一
作者：彭孙贻
朝代：明
体裁：五言律诗

一代黄公去，无人识故侯。囊钱浮白尽，山水点苍留。久卧嗟虫臂，前身是虎头。独怜门下士，负镜葬南州。
吊黄谷·其二
作者：彭孙贻
朝代：明
体裁：五言律诗

天南流落客，异域久来游。白首诸侯老，丹青万象收。知心一道子，绝笔付僧繇。流寓他年传，何人志故丘。
同二立行园·其一
作者：彭孙贻
朝代：明
体裁：五言律诗

虚堂秋色里，人外故寥寥。水竹行相引，云林雅见招。庭阴梧子落，荷榭粉红消。余意自兹远，还山路未遥。
同二立行园·其二
作者：彭孙贻
朝代：明
体裁：五言律诗

山楼上清旷，一往出炎氛。扫径有红叶，开关多白云。草香灵药隐，鱼动乱荷分。日暮孤吟返，秋声不可闻。
同伯旃仲木过万为别驾草堂
作者：彭孙贻
朝代：明
体裁：七言律诗

散发茅斋拥百城，未因俗客费将迎。谈诗益觉言弥远，引剑难消意不平。世事己如棋屡北，狂夫空论酒犹兵。深山大泽多豺虎，何地幽栖学耦耕。
同朱二子于小酌南屏山楼
作者：彭孙贻
朝代：明
体裁：七言律诗

凭阑四顾大云垂，小酌当风岸接䍦。谁向湖山留正眼，不愁净社有攒眉。中天慧日悬宗镜，倒影雷峰落酒卮。蔬笋正佳堪薄醉，欲倾米汁上军持。
同生曲
作者：彭孙贻
朝代：明
体裁：乐府曲辞

白鹤双比翼，相将飞上天。同生不同处，宁解作神仙。
同诸弟入西林庵·其一
作者：彭孙贻
朝代：明
体裁：七言律诗

天亲无着喜相随，携屐寻僧出每迟。白社青林成眷属，黄花乌帽负心期。同来萧寺惟烧芋，况遇寒山且和诗。元亮只今新断酒，远师莫复笑攒眉。
同诸弟入西林庵·其二
作者：彭孙贻
朝代：明
体裁：七言律诗

坐久西林日可中，还将半偈问禅公。满天黄叶双扉掩，一片蒲团万事空。出定慈乌下鸣磬，残棋竹院响寒风。小桥明月劳相送，我与闲云出偶同。
同诸弟游张沈二园荷花万个而弟遹种莲遂无一的把酒酹荷叶戏为短歌
作者：彭孙贻
朝代：明
体裁：古风

昔游北渡射阳湖，芙渠百里萦鹥凫。荷华盖头碍舴艋，莲子作饭同雕胡。三十年来绕孤梦，金焦水落红衣枯。今年暑暍百不娱，赤日步祷黄埃趋。贻携三弟缵遹瑜，辟暑野眺城西隅。城西沈公张公圃，水竹森森滴寒乳。山风荡雨清气来，衣袂沧凉日卓午。凭阑面面红妆出，荷叶参差大于席。花前思发无一壶，涎杀青莲后身客。弟遹招我归山堂，开瓶索酒红蕖香。花香在衣杯在握，一饮清寒沁胸腹。酒酣月出临方池，数点田田不成绿。蛙蠙跳踉雨盖低，菱角槎枒藕丝蹙。我访濂溪夫子归，污泥身迹出处违。碧筒久疏豪士饮，白社欲往高贤稀。无花有酒堪独酌，但饮杯中无是非。浩歌散发庭树白，露华渐湿流萤飞。呼童理取池头叶，明年好制山中衣。
同霅川盛叟登金山塔巅
作者：彭孙贻
朝代：明
体裁：七言律诗

四顾黄流迥绝尘，更攀飞磴出嶙峋。楼台空际真无地，霄汉中天若有人。逼槛虚危低七曜，荡胸�渤渺三神。吴门咫尺家乡在，回眺澄江匹练新。
同霅川盛叟登金山塔巅
作者：彭孙贻
朝代：明
体裁：七言律诗

四顾黄流迥绝尘，更攀飞磴出嶙峋。楼台空际真无地，霄汉中天若有人。逼槛虚危低七曜，荡胸𬈑渤渺三神。吴门咫尺家乡在，回眺澄江匹练新。
后悯乱诗十首次仲木韵·其一
作者：彭孙贻
朝代：明
体裁：七言律诗

生事萧疏瓦罐冰，浮名深惜误孤灯。春愁不断帷呼酒，乱日无家只羡僧。花底攒眉对彭泽，琴边披发伴孙登。飘红浓绿知人闷，小阁看山试一凭。
后悯乱诗十首次仲木韵·其七
作者：彭孙贻
朝代：明
体裁：七言律诗

菜甲齑盘已十霜，谁从蔗尾问欢场。无官始觉山民乐，种药还嫌石隐忙。苦薏酒清难独醉，偏辕牛驶可相将。斋中还运陶公甓，今日盐车折太行。
后悯乱诗十首次仲木韵·其三
作者：彭孙贻
朝代：明
体裁：七言律诗

起舞长歌出塞行，弃繻端已让狂生。流离羁□怀王粲，放浪名山慕尚平。里长裹头闻远戌，侠儿把剑忽悲鸣。铜驼洛水宫花尽，塞雁冲风已上征。
后悯乱诗十首次仲木韵·其九
作者：彭孙贻
朝代：明
体裁：七言律诗

逃名何地寻梅福，吴市于今尚涸尘。茅屋数椽风竹笑，山田六月雨苗新。独行江上猿啼甚，小妇辽西梦到频。莫厌故乡云物旧，天涯应有不归人。
后悯乱诗十首次仲木韵·其二
作者：彭孙贻
朝代：明
体裁：七言律诗

行吟林下月徘徊，怒发牢骚短筑催。已耻折腰投手板，自携焦尾上琴台。书方采药能医鹤，赁屋寻山欲种梅。孤愤闭关多感激，南征车马正邅回。
后悯乱诗十首次仲木韵·其五
作者：彭孙贻
朝代：明
体裁：七言律诗

扪萝有约招山鬼，煨芋惟堪共懒残。食橡衣麻聊自给，雏鸦乳雀各相欢。缠绵岁月他乡短，战斗山河噩梦看。安步柴车当晚肉，幸无长铗傍人弹。
后悯乱诗十首次仲木韵·其八
作者：彭孙贻
朝代：明
体裁：七言律诗

犊鼻匡床稳读书，草虫啼罢怨离居。谋生计拙因家累，哭世文成出酒馀。健牯曳柴从荷担，鹁鸠歇雨较耘锄。三吴米价珍如玉，欲寄监门画一车。
后悯乱诗十首次仲木韵·其六
作者：彭孙贻
朝代：明
体裁：七言律诗

草带絺衣不悔寒，摩挲七首醉中看。山人只爱梅花瘦，游客惟贪荔子丹。书屋坏垣颓带雨，贫郊秋意薄如纨。荒鸡也避监州税，槐柳天街自着官。
后悯乱诗十首次仲木韵·其十
作者：彭孙贻
朝代：明
体裁：七言律诗

皂帽攴离一野人，蓼虫为伴只含辛。榆关雁塞多狼火，荷叶菱歌半曲尘。鹅眼买愁鱼菽水，牛衣泣月蟪蛄新。荒阴千里山川苦，潦倒登台一怆神。
后悯乱诗十首次仲木韵·其四
作者：彭孙贻
朝代：明
体裁：七言律诗

夜倚茅檐回斗极，晨看病马暗吴吟。渚宫红雨啼鸦泣，河畔青枫战骨侵。杳杳旌旗南国满，遥遥松柏太行深。凿坏犹畏颓垣浅，未敢清溪学鼓琴。
后猛虎行
作者：彭孙贻
朝代：明
体裁：古风

灌莽何萧萧，白日虎攫人。谁谓虎攫人，壮士折其樊。嗟我乳虎，宁逢汝怒。猛虎食我，不破我釜。铜牙伏机，公取其皮。公取其皮，吏来择肉，倾我釜中糜。哀哉负刍子，朝出暮不还。有伥窥门中，闭门恐是虎而冠。蒺藜喧喧作书寄猛虎，我归汝狸贫村牙齿已不完。
向日葵
作者：彭孙贻
朝代：明
体裁：七言律诗

晴旭晖晖四望开，却疑黄珥抱轮回。倾阳自注孤诚往，献曝何心卫足来。芝盖中天腾羽葆，蜂房当昼隐楼台。扶桑咫尺东君在，愿上金茎露一杯。
吕城
作者：彭孙贻
朝代：明
体裁：七言绝句

乍别吴关两日程，晓风又过吕蒙城。汀蘋烟树休回首，总是离人故国情。
君子行·其一
作者：彭孙贻
朝代：明
体裁：乐府曲辞

匹夫立大义，一诺同山河。诚信贯金石，盟誓其奈何。贵盛自相倾，权势集干戈。同气称弟兄，一朝寻斧柯。怀忠每见尤，进退畏虞罗。曾参畏三至，谗言岂在多。流连白圭章，叹息形窹歌。
君子行·其二
作者：彭孙贻
朝代：明
体裁：乐府曲辞

大禹私天位，后羿篡相因。季札一以让，再世乱吴廷。禅授成褐阶，负扆袭虚声。君子避权势，劳谦众见称。召高忌乃集，功大不没身。自古乃复然，何人遂躬耕。韬光不绝俗，庶以保其贞。
君滩
作者：彭孙贻
朝代：明
体裁：五言绝句

岭上桂花发，人来花已残。东风如有意，送我上君滩。
吞海亭二首·其一
作者：彭孙贻
朝代：明
体裁：五言绝句

东面望水端，茫茫见穷发。把杯向青天，吸此波上月。
吞海亭二首·其二
作者：彭孙贻
朝代：明
体裁：五言绝句

天门落海影，云物互吞吐。面海坐危亭，江花映眉妩。
听仲二黼弦索醉歌
作者：彭孙贻
朝代：明
体裁：古风

繁弦满天地，祗从指上明。可怜读曲者，低眉蹙颔劳经营。清商流水本无意，何劳众吻徒争鸣。逸调非关按指生，清歌妙与弦无声。何来可儿得此解，沉吟抱阮难胜情。拨捩停音音未发，曳若游丝引微发。冥冥沉水袅炉烟，淡淡梨花浸庭月。静如美女正仪容，远山不动明镜中。不须掩扇瓠犀敛，字字匀圆蚌珠软。须臾琮琤移促柱，柳絮东风滚香雨。酒狂对此雄心铄，疑在边霜闻晓角。羁人相对成白头，邻女倚阑知泪流。曲终弦罢悄不语，馀音空际长悠悠。蛾眉自昔有人妒，阳春莫惜无人和。座中谁是老香山，一夜新词巳流播。
听倩娘歌
作者：彭孙贻
朝代：明
体裁：古风

小春寒色浓于酒，何处十千沽一斗。相将同入美人家，索醉携筝过良友。酒酣大阮擘阮咸，悲歌慷慨音潺湲。壮士摧颓生白发，美人幽咽低朱颜。云鬟敛翠箫管歇，玉容不动清商发。游丝宛转萦落花，空涧琤琮溜苔月。三更霜重灯烬繁，清樽相对静不言。道人久伴梅花睡，此夜孤眠有寒意。渴病应生买妾愁，曲车顿换流涎思。座中狂客偏无那，背人眼语频移坐。梅妻反羡老夫鳏，石醋空惊封八怒。后期相约愁奈何，归路但吟山鹧鸪。好酿春醪三百斛，莫惹閒愁入叵罗。
听吼堂长老夜讲般若·其一
作者：彭孙贻
朝代：明
体裁：五言绝句

天高群水落，寒至老梅开。般若无文字，何人上讲台。
听吼堂长老夜讲般若·其七
作者：彭孙贻
朝代：明
体裁：五言绝句

运水及担柴，无处非般若。如是我闻时，世尊殊不也。
听吼堂长老夜讲般若·其三
作者：彭孙贻
朝代：明
体裁：五言绝句

山僧谈般若，妙义自澜翻。宁知第一义，诸佛本无言。
听吼堂长老夜讲般若·其二
作者：彭孙贻
朝代：明
体裁：五言绝句

山堂夜寥寥，人散歇鸣磬。风声海潮声，大士讲经竟。
听吼堂长老夜讲般若·其五
作者：彭孙贻
朝代：明
体裁：五言绝句

天花落不尽，积满贝多林。可惜谈经处，多从舌上听。
听吼堂长老夜讲般若·其六
作者：彭孙贻
朝代：明
体裁：五言绝句

五蕴自然空，受想亦如是。还闻花香无，吾无隐乎尔。
听吼堂长老夜讲般若·其四
作者：彭孙贻
朝代：明
体裁：五言绝句

空中了无色，何物可名心。不用谈空舌，声闻亦行深。
听潮
作者：彭孙贻
朝代：明
体裁：七言律诗

鸥鹭无风柳未哗，自将清响入渔家。春眠乍觉新愁雨，酒半初闻不减茶。危叶动林喧宿鸟，空塘涨月乱池蛙。十年身事沧洲上，残梦归来鬓有华。
听潮十二韵
作者：彭孙贻
朝代：明
体裁：五言排律

高阁生秋思，天风送泬寥。未须临溟渤，己觉御飘飖。声疾兼雷雨，窗虚若动摇。空城腾万骑，孤梦破连宵。晦朔关衰王，阴晴信暮朝。幽人澄洗耳，壮士激吹箫。茶沸名僧院，波喧越女桡。伏龙吟自得，山鬼啸相招。仙梵流真境，清音隔市嚣。枫寒乌外月，河没鹊中桥。元气收群籁，神州荡沃焦。倚阑坐超忽，振袖欲凌歊。
听画眉作
作者：彭孙贻
朝代：明
体裁：七言绝句

江南三月落花时，到处东风叫画眉。无限春愁听不得，雕笼移挂海棠枝。
听雨
作者：彭孙贻
朝代：明
体裁：五言绝句

花落伤春尽，今年不见春。高楼连夜雨，只为不眠人。
吴城后湖
作者：彭孙贻
朝代：明
体裁：五言绝句

昨宵山雨来，没却前村碓。夜半阁渔舟，寒江知水退。
吴宫怨
作者：彭孙贻
朝代：明
体裁：七言绝句

高台舞罢鸟空啼，悔学清歌出语溪。愁见含颦掩明镜，百花洲上草萋萋。
吴山伍胥庙
作者：彭孙贻
朝代：明
体裁：七言律诗

摇落川原四望开，江天隐见画图来。三秋白马长波涌，万古鸱夷壮士哀。山绕苕溪舞龙凤，镜分湖海夹楼台。兴亡吴越成何事，閒读残碑拂紫苔。
吴山巅江望
作者：彭孙贻
朝代：明
体裁：七言律诗

孤啸松巅小振衣，坐来云气没腰围。江烟一碧众峰改，山寺无人独鸟飞。湖抱城身堤树立，泉鸣僧脚浙潮归。三椽倘许锄茅筑，明日渔樵上翠微。
吴巨手卐斋
作者：彭孙贻
朝代：明
体裁：五言律诗

小筑秋泾上，幽人喜地偏。回文看妇织，心印有灯传。阑曲花深处，窗明月到先。维摩共天女，丈室共安禅。
吴市
作者：彭孙贻
朝代：明
体裁：五言绝句

买药入吴布，不逢采药者。惟有吴江流，自绕吴门下。
吴江月下早发
作者：彭孙贻
朝代：明
体裁：古风

夜尽雾未起，坐觉吴江深。此行枫已落，寒气横北林。露下理短棹，冷月流我襟。余发惊未华，何为皓盈簪。皎然但对影，欲劝无孤斟。洞庭青茫茫，遥岫如积阴。棹歌激更喧，渔灯远难寻。万橹伊轧中，不动沉冥心。高眠望清汉，列宿澹以沉。还山谢物役，曙色翔幽禽。
吴江望洞庭诸山作
作者：彭孙贻
朝代：明
体裁：七言律诗

大壑东环积气回，垂虹南眺白云开。烟收林屋灵威入，雨挟吴门匹练来。千里莼鲈生逸兴，五湖风月隐仙才。此中卜宅无须徙，何事鸱夷去不回。
吴江道中
作者：彭孙贻
朝代：明
体裁：七言律诗

破浪长风五两催，惊涛坐拥昼成雷。沙头宿鹭窥人过，席上蘋花傍水开。一片夕阳吴苑出，无边秋色具区来。故山只尺人千里，落月孤舟首重回。
吴门无题
作者：彭孙贻
朝代：明
体裁：五言律诗

朱栏金井上，倚水是儿家。照月堪移镜，临流欲浣纱。门多交让木，庭有合欢花。为问青骢马，何时过狭邪。
吴门观竞渡·其一
作者：彭孙贻
朝代：明
体裁：五言绝句

荡舟湖上去，俱言吊屈原。鸱夷倘相遇，莫复过胥门。
吴门观竞渡·其二
作者：彭孙贻
朝代：明
体裁：五言绝句

日落湖水生，红妆出波上。侬作木兰舟，欢为木兰桨。
呈张高要
作者：彭孙贻
朝代：明
体裁：古风

张公龙凤质，密理敛英岸。深岩老斯人，九有乃涂炭。维昔马南渡，时已豕西窜。中原虽陆沉，江表未糜烂。翻然出山驾，逝以匡多难。奈何帝有醉，曾是怀食旰。颠危任彼相，内讧坏藩翰。方忧鸟谁屋，预卜流可断。先几回其车，匿影隐海畔。右贤既奄至，左仗亦星散。降书大臣草，犯阙群帅叛。钟山万松柏，斩伐入烟爨。义士狗盗伍，隐流废书叹。惟公藏智勇，深心经世乱。肉食闭远谋，韬精入禅观。谅无维摩疾，讵假应真赞。半偈空文字，三堂罢公案。陶公晋处土，义不问仕宦。相从庐山僧，白社莲烂缦。
呈郑鸿逵郡伯十六韵
作者：彭孙贻
朝代：明
体裁：五言排律

专城雄列郡，五马古诸侯。湖海搴帷入，山川露冕收。馀风肃僚采，比户有歌讴。清论推匡济，承明动衮旒。康成让经术，子产伍田畴。白鹿随车至，鸳鸯绕郡流。城漕通国计，导水浚长湫。河润由拳树，波平范蠡舟。弘文开别馆，声教及穷陬。桃李连枝发，英髦接轸游。时贤皈北斗，物望属南州。此地真仁寿，苍生仰覆帱。新飙吹醉里，天汉烛牵牛。爽气看横笏，廉泉莹泛瓯。遂膺三事召，真上五云头。应照衔恩侣，泥涂恐暗投。
和仲木六月十八日作
作者：彭孙贻
朝代：明
体裁：七言律诗

多子七年馀六日，逢君初度倍愁来。此生腐草甘长贱，老父飘篷更可哀。荷锸好山生自挽，埋忧酒瓮醉难开。行藏今已输亡赖，学剑谈经事事灰。
和仲木幅巾见归之作
作者：彭孙贻
朝代：明
体裁：七言律诗

十载干戈容鬓改，平生短褐故交移。请看皂帽风尘客，尽是长安轻薄儿。闭户蓬蒿深草径，入山雨雪早梅时。幅巾与尔还同着，投老林皋晚更宜。
和仲木门外短垣自生苦瓜作
作者：彭孙贻
朝代：明
体裁：七言律诗

野瓞牵墙景物幽，疏篱风雨向人秋。悬匏独宿惭河鼓，抱蔓孤生傍故侯。薄晚络丝当户语，寒棚螳子得蝉游。西邻社老休涎渴，山鼠窥园一夜愁。
和仲木除夕有怀
作者：彭孙贻
朝代：明
体裁：五言律诗

十里湖光外，故人今夜同。观书共窗火，不仕见门风。情思君亲里，知交雨雪中。长贫慰堂上，莫使叹瓶空。
和伯旃秋日偶成
作者：彭孙贻
朝代：明
体裁：七言律诗

南北凄凉事已残，悲歌行子怨衣单。年来孤愤惟弹剑，日落疏楼一倚阑。谢豹山寒归客少，枯鱼泪尽寄书难。何时筑室要离冢，披发空江把钓竿。
和伯父赠歌者送别鸳湖之作
作者：彭孙贻
朝代：明
体裁：七言绝句

急雨西飞一叶舟，婵娟相送怅同游。徘徊无奈船头鹢，翻逐鸳鸯水北流。
和南公游积善庵作昔湛然密云二老曾托迹庵中各数年
作者：彭孙贻
朝代：明
体裁：五言律诗

当年闻二老，息影此枯桐。昔日诛茆处，依然苦竹丛。飞花自无着，空海日冥濛。问取西来意，寻源路不穷。
和南青和尚宿秦山樵公文室
作者：彭孙贻
朝代：明
体裁：五言律诗

乘兴此登山，云中共掩关。鸣钟落潮后，入定古松间。片月诸天尽，绳床相对閒。风传衰梵至，犹隔两峰弯。
和卞梦珏韵
作者：彭孙贻
朝代：明
体裁：七言律诗

白公堤枊旧成林，拾翠才人可重寻。不是两高横黛色，谁传清响入琴心。兰亭逸格含锋媚，桃叶新诗倚扇吟。何处知音病司马，文园消渴带愁深。
和友人寄怀
作者：彭孙贻
朝代：明
体裁：七言律诗

新凉渐见火西流，相访还期一叶舟。茶灶午烟寻陆渐，寒山白屋卧黔娄。锄花刈草申童约，有酒无肴与妇谋。秋气正佳群壑冷，携筇长伴竹林游。
和叔大父季亲隐君招诸衲入社诗·其一
作者：彭孙贻
朝代：明
体裁：五言律诗

朱门友山泽，净侣得无生。思向拈花发，诗从击钵成。槿篱芳径曲，苔砌石床平。晨夕谈交处，枝禽语共赓。
和叔大父季亲隐君招诸衲入社诗·其二
作者：彭孙贻
朝代：明
体裁：五言律诗

白社高踪在，莲华许结盟。尘中无俗驾，方外谢浮名。小句寒山和，清泉陆羽评。坐谈忘语默，风送落梅声。
和子服四首 其一 江干
作者：彭孙贻
朝代：明
体裁：五言律诗

十年泉壑梦，此曰羡君行。谭虎心犹怯，看山眼暂明。霜高群木脱，月满大潮平。渐近梵村路，江声空外生。
和子服四首 其三 云栖寺
作者：彭孙贻
朝代：明
体裁：五言律诗

夙昔怀真境，今来意不迷。安禅群虎卫，施食众禽栖。灌木人踪冷，苍苔草色齐。寒山多妙句，埽壁和新题。
和子服四首 其二 洗心亭
作者：彭孙贻
朝代：明
体裁：五言律诗

五云山外路，不断是泉声。水静游鱼乐，天高去鸟横。虚亭一以眺，空籁自然生。万虑此中尽，澄潭白日明。
和子服四首 其四 礼莲池大师塔
作者：彭孙贻
朝代：明
体裁：五言律诗

宏公留蜕在，浩劫自长新。梵网群皈命，遗灯一照人。浮云空相尽，枯木幻容真。看取孤峰色，应知不住身。
和子服自云栖归游虎跑泉用东坡壁间韵·其一
作者：彭孙贻
朝代：明
体裁：七言律诗

遥礼名山有瓣香，羡君尘外得清凉。行经石甃龙湫冷，定入溪风虎啸长。皓月三人成一笑，黄花半偈问诸方。前身应是东坡老，槐火寒泉试更尝。
和子服自云栖归游虎跑泉用东坡壁间韵·其二
作者：彭孙贻
朝代：明
体裁：七言律诗

秋残黄菊未飞香，夜卧寒山白祫凉。伏虎道场云树合，雪堂题壁薛萝长。澄潭月出空群品，退院花深隐上方。此际尘襟更无染，僧寮茶到不须尝。
和悯乱诗·其一
作者：彭孙贻
朝代：明
体裁：七言律诗

今日乱离愁作客，春风吹角畏胡天。山前大马方群啸，海角闲凫莫浪眠。征戍十年空左府，烟花百万落寒膻。江湖处处烽尘急，去燕来鸿各渺然。
和悯乱诗·其七
作者：彭孙贻
朝代：明
体裁：七言律诗

匏壶苦酒员乌程，花下埋忧月倒行。愁海添波春泱灢，轰车破寂夜□軯。荒壕石虎腾榛莽，官道风牛阻旆旌。独客登楼千里思，悠悠学剑愧无成。
和悯乱诗·其三
作者：彭孙贻
朝代：明
体裁：七言律诗

松山黯淡湿云平，素服还应唁孟明。列校飘零残左次，累年甘苦注西兵。黄烟漫漫狼胥直，白冢荒荒鴃古鸣。吊古战场寒隰远，东风斗酒诉流莺。
和悯乱诗·其九
作者：彭孙贻
朝代：明
体裁：七言律诗

屡闻授钺横新韔，未卜销兵释外忧。虎豹当关烦北顾，鱼龙击楫想中流。丹萤化草终非腐，白鸟如人自养羞。屠狗吹箫知不少，国雠何惜购通侯。
和悯乱诗·其二
作者：彭孙贻
朝代：明
体裁：七言律诗

白首老人谈宿昔，黄衣甲士卧弓刀。胡沙夜合来姑衍，阴雨春深怨伯劳。两税荒村馥井灶，三旌圭窦断干旄。可怜圣主轮台诏，短壁高梁挂椽曹。
和悯乱诗·其二十
作者：彭孙贻
朝代：明
体裁：七言律诗

舟过沅湘空独吊，赋成鹦鹉未为文。晒裈聊自从南阮，誓墓何须学右军。桂树小山怀隐客，芙蓉秋水忆夫君。干戈满地蒿莱满，惟有深峦卧白云。
和悯乱诗·其五
作者：彭孙贻
朝代：明
体裁：七言律诗

繁华自古说杨州，画槛朱帆次第收。狼纛己逾淝水上，木鸢欲坠燕矶头。晴绵柳絮堆盐市，官妓红筝按酒酋。此日戍楼哀筚栗，琼花狼籍滞春游。
和悯乱诗·其八
作者：彭孙贻
朝代：明
体裁：七言律诗

梦游随去亦天涯，燕市宫莺二月花。忍入好山谋避乱，宁知壮士不为家。哀梨百个人堪渴，苦瓠孤生蔓易赊。细马轻鞋春社酒，江南垂柳满寒沙。
和悯乱诗·其六
作者：彭孙贻
朝代：明
体裁：七言律诗

抱犊深耕食有馀，辍犁登陇忽欷歔。淫蛙数部公私讼，一鹗孤秋荐剡书。世事乱麻愁草蔓，群贤服艾自兰锄。江湘今己无芳杜，屈子仓黄更卜居。
和悯乱诗·其十
作者：彭孙贻
朝代：明
体裁：七言律诗

诸将从征拥幕过，胡床对酒侍儿歌。射生入市鸡豚尽，麇载行营马骆多。青海黄沙愁不到，金弓玉羽笑谁何。相依堂燕雕梁宿，几日银河见洗戈。
和悯乱诗·其十一
作者：彭孙贻
朝代：明
体裁：七言律诗

病马长吟总未悲，短冠危发怒应吹。青狐兵法无灵术，绛冢蚩尤见夜旗。孤闷小窗来白鸟，薄游春色淡黄鹂。间中勋业楸枰上，下子松阴覆绿墀。
和悯乱诗·其十七
作者：彭孙贻
朝代：明
体裁：七言律诗

陇上落梅传旧信，篱边乱菊课馀閒。无琴自听松间溜，可尽先寻郭外山。聊试火耕开瘠壤，何妨木食溷人寰。扁舟往往孤峰下，一棹西泠载鹤还。
和悯乱诗·其十三
作者：彭孙贻
朝代：明
体裁：七言律诗

晨行黯黯疑天梦，官道劳劳乱客旌。采药人归忘世乱，入山计决觉身轻。湿灰相罢惊壶子，浇块愁消赖曲生。一卧自开窗面北，希夷峡裹待升平。
和悯乱诗·其十九
作者：彭孙贻
朝代：明
体裁：七言律诗

投冠神武何须叹，仰屋司农计己空。赀客牧羊堪卜式，廉官苦李笑王戎。谁能卧榻容鼾枕，尽识中朝似发蒙。铜马大枪氛正剧，金陵佳气月朦胧。
和悯乱诗·其十二
作者：彭孙贻
朝代：明
体裁：七言律诗

嫚书今日浑无忌，起舞中宵此一时。己放昆邪俱北遁，何烦丞相更南驰。白头野老愁双鬓，紫马胡姬酒百卮。左仗未闻流涕语，漫劳虮士为攒眉。
和悯乱诗·其十五
作者：彭孙贻
朝代：明
体裁：七言律诗

三辅濒年俱重困，诸公累牍尽空文。甘蕉弹事聊成戏，鹿柴投閒只少群。寝殿尚虚风后梦，期门迁次羽林军。陆沉一片神州土，饮泣新亭亦自醺。
和悯乱诗·其十八
作者：彭孙贻
朝代：明
体裁：七言律诗

香残荷芰野红飞，熠耀秋深自入闱。逐客穷山啼负贰，征人网户坐伊威。空间止辇封书满，何事方冠赐爵稀。惭愧吾君频旰食，帐前歌舞独轻肥。
和悯乱诗·其十六
作者：彭孙贻
朝代：明
体裁：七言律诗

六飞曾忆旧犁庭，右臂谁令失大宁。辽海人民啼故鹤，鲁宫鱼豕烬遗经。凫毛雪打潮初上，杜宇花飞酒半醒。醉裹风沙愁不断，夕阳红影下西亭。
和悯乱诗·其十四
作者：彭孙贻
朝代：明
体裁：七言律诗

独坐苦吟长兀兀，起行高柳只依依。篮乘野草看闲斗，手乱残棋代解围。游兴未偿桃叶伎，边愁己寄雁门衣。三秋铁骑方群啸，未落桑乾叶正飞。
和悯乱诗·其四
作者：彭孙贻
朝代：明
体裁：七言律诗

掩关高坐对流云，西北军书未忍闻。昔日墨君轻绛灌，此时兵子鄙刘殷。有狐升榻当前席，使鹤乘轩饰右文。绣蟒盘胞龙抱剑，推轮曾否答微勋。
和放鹤亭晚坐
作者：彭孙贻
朝代：明
体裁：古风

闲云无所为，乃恋余之襟。梅与我为三，以友鹤在林。得句数四吟，迭唱如幽禽。山秀以夕气，我其山知音。意静遂止啸，杉梧尽森沉。葛巾裹萧散，高寄无凡今。松暝烟萝合，青苍围十寻。未忍令山寂，劝月成孤斟。
和显公买舟乞食龙山雨阻菩提寺喜晴
作者：彭孙贻
朝代：明
体裁：五言律诗

轻舟凌宿雨，信宿寄招提。野水浮杯没，烟村乞食迷。天高过白鸟，虹断入青溪。稍喜晴光出，斜阳下小堤。
和显公看荷花五绝句·其一
作者：彭孙贻
朝代：明
体裁：五言绝句

青泥生莲花，凌波自轻举。今日散花人，昔时采莲女。
和显公看荷花五绝句·其三
作者：彭孙贻
朝代：明
体裁：五言绝句

风吹荷芰香，任把芙蕖嗅。香是风所为，花是香生就。
和显公看荷花五绝句·其二
作者：彭孙贻
朝代：明
体裁：五言绝句

爱莲何所喜，杀藕亦忘嗔。水流花自落，空池静无人。
和显公看荷花五绝句·其五
作者：彭孙贻
朝代：明
体裁：五言绝句

索句亦无心，拈花成口号。山雨没荷池，何处朱华冒。
和显公看荷花五绝句·其四
作者：彭孙贻
朝代：明
体裁：五言绝句

湛湛歌露斯，坠珠满红池。为问弄珠客，朝阳晞几时。
和李山甫咏柳十首·其一
作者：彭孙贻
朝代：明
体裁：七言绝句

几度津桥与灞桥，消魂瘦损舞人腰。离亭不肯怜攀折，减尽东风万万条。
和李山甫咏柳十首·其七
作者：彭孙贻
朝代：明
体裁：七言绝句

长杨风静故垂垂，翠黛含情不自持。况复江南望江北，晓风残月半如规。
和李山甫咏柳十首·其三
作者：彭孙贻
朝代：明
体裁：七言绝句

才落梅花便巳新，深闺犹是不知春。朝来小立空凝望，未扫长蛾待画人。
和李山甫咏柳十首·其九
作者：彭孙贻
朝代：明
体裁：七言绝句

冰泮榆关柳未丝，殷勤羌笛陇头吹。西风莫带边愁至，连日深闺懒画眉。
和李山甫咏柳十首·其二
作者：彭孙贻
朝代：明
体裁：七言绝句

绿暗红亭咫尺迷，漫天飞絮扑征蹄。浮萍踪迹无消息，陌上空随浊水泥。
和李山甫咏柳十首·其五
作者：彭孙贻
朝代：明
体裁：七言绝句

冷落今春却似秋，未过寒食已先愁。青青无复关春草，故惹飞花出御沟。
和李山甫咏柳十首·其八
作者：彭孙贻
朝代：明
体裁：七言绝句

野花无主亦无名，浓绿河梁各系情。总是春归听不得，伯劳飞去别枝鸣。
和李山甫咏柳十首·其六
作者：彭孙贻
朝代：明
体裁：七言绝句

春城掩映出楼台，不放閒愁入院来。只为情人离别苦，劳劳亭畔莫教栽。
和李山甫咏柳十首·其十
作者：彭孙贻
朝代：明
体裁：七言绝句

霜落曾随塞草枯，东风依旧拂平芜。春衣未寄砧声起，肠断银床旧鹿卢。
和李山甫咏柳十首·其四
作者：彭孙贻
朝代：明
体裁：七言绝句

蜂黄蝶粉总关情，谁复章台忆小名。最是不禁憔悴处，日高风定一声莺。
和楚中阙双石宫舍立春观梅作
作者：彭孙贻
朝代：明
体裁：古风

官阁摇东风，帘箔春莫莫。一枝弄清影，冷艳谢香泽。初回北户暖，巳吐南枝白。良朋擅高唱，巡檐句相索。对此冰雪侣，远念山中客。琴樽风雨共，素心乐晨夕。玉壶酌寒泉，曲尘沁琼麦。离居君不见，相忆成畴昔。何当惠瑶华，拾英纷可藉。为乘行春令，言访隐沦宅。霜高开未落，邻笛吹暗迫。和曲惭郢人，折赠传江驿。却怜�舍冷，何似村篱适。寄声栽花者，肯容野老摘。
和楚中阙双石宫舍立春观梅作
作者：彭孙贻
朝代：明
体裁：古风

官阁摇东风，帘箔春莫莫。一枝弄清影，冷艳谢香泽。初回北户暖，巳吐南枝白。良朋擅高唱，巡檐句相索。对此冰雪侣，远念山中客。琴樽风雨共，素心乐晨夕。玉壶酌寒泉，曲尘沁琼麦。离居君不见，相忆成畴昔。何当惠瑶华，拾英纷可藉。为乘行春令，言访隐沦宅。霜高开未落，邻笛吹暗迫。和曲惭郢人，折赠传江驿。却怜𪠘舍冷，何似村篱适。寄声栽花者，肯容野老摘。
和沈大参正月四日韵
作者：彭孙贻
朝代：明
体裁：古风

春光九十己一旬，元宵三五刚二八。不见灯市车遥遥，止闻霪霖泥滑滑。多金总不羡苏生，避地硕言从季札。入山未得喜寻僧，祗有身心奉尘刹。
和沈大参秋海棠
作者：彭孙贻
朝代：明
体裁：七言律诗

忆昔春娇睡起时，秋来更与晚妆宜。却嫌红粉惊多露，疑有幽情妮燕私。妒色燕支争妩媚，断肠诗句费寻思。如愁欲诉无人见，小立空阶待恨谁。
和沈大参课孙入塾作兼·儿辈
作者：彭孙贻
朝代：明
体裁：七言律诗

春阴漠漠摇窗扉，老子当时此下帏。谁云后来者居上，始悟今是而昨非。手谈徒劳忘日饘，舌耕可以无年饥。君看驱车驷马客，悔不咸阳终布衣。
和沈大参谢友赠瓶荷作
作者：彭孙贻
朝代：明
体裁：七言律诗

湖上菱歌引客筇，瞻瓶折赠雅相供。玉壶相伴凌波侣，棐几长寒照水容。却笑山妻制荷芰，可能秀句敌芙蓉。清凉一枕惊疑坠，露白风微正晓钟。
和潜夫中秋对月有怀知己之作倒押来韵
作者：彭孙贻
朝代：明
体裁：古风

中庭地白树影倒，始知邻桂和秋老。花香不惜夜深留，况复宵分月逾好。清樽与月两相亲，相将劝影各沾唇。把卮对月无良友，烂熳独醉非天真。故人别后离悰恝，思君酒尽杯空冽。新诗寄我如见君，照人胸臆犹明月。天南望月生远愁，江山万里一金瓯。与君同是悠悠者，摇落空山空几秋。银河海上横秋碧，微辨三峰两峰出。遥知此夜月明中，高枕孤吟破岑寂。
和潜老十五夜望月作
作者：彭孙贻
朝代：明
体裁：古风

空斋荫孤筱，忽忆幽栖者。何人叩柴门，此夕共杯斝。昔我访岩扉，相与搉风雅。清尊静詶唱，把烛林樾下。夜永芰荷湿，坠露时一泻。同游各今古，归燕散秋社。龙湫数片石，十载卧兰若。高天寒苍苍，海涛如白马。三人吟对影，谁云和弥寡。西风摇鬓短，岁月不我假。夜气山河清，良月转梧槚。行歌木叶脱，落雁在平野。遥望高人居，环除皆山也。
和玉映幼玉二姑诗
作者：彭孙贻
朝代：明
体裁：七言律诗

银床刻烛剪花枝，织锦西堂忆昔时。一自竹林荒旧社，何人柳絮更论诗。中郎黄绢惟留琰，太傅青山久罢棋。重睹新词转惆怅，啼莺语燕搅春思。
和王法曹阮亭秋柳四首·其一
作者：彭孙贻
朝代：明
体裁：七言律诗

摇落江潭已断魂，不须攀折傍金门。数行来雁催寒色，一叶哀蝉掩露痕。画角空吟邀笛步，白头愁入浣花村。长条似否还依旧，昔日青青可再论。
和王法曹阮亭秋柳四首·其三
作者：彭孙贻
朝代：明
体裁：七言律诗

汴水沟横歇舞衣，长杨宫废旧游非。攀条客子情何极，咏絮佳人见亦稀。玉露垂梢河北转，金飙入树燕西飞。风流莫问当年事，惆怅芳菲岁月违。
和王法曹阮亭秋柳四首·其二
作者：彭孙贻
朝代：明
体裁：七言律诗

离亭急管下朝霜，弄雾梳烟掠野塘。凉吹轻捐纨扇月，罗衣寒叠缕金箱。不堪眉黛啼梁院，只有腰肢殢楚王。肠断少年行乐地，东风系马斗鸡坊。
和王法曹阮亭秋柳四首·其四
作者：彭孙贻
朝代：明
体裁：七言律诗

三眠三起总堪怜，榆火梨花忆禁烟。荡子中园犹郁郁，怀人远道更绵绵。最怜蹋臂深宫曲，何似章台走马年。珍重留诗题旧带，花时重会洛城边。
和百旃寄友
作者：彭孙贻
朝代：明
体裁：七言律诗

花自幽妍竹亦疏，故人其奈叹离居。青山负我三年约，黄鸟怀君二月初。残雨野棠飘似雪，双鱼春水久无书。桃源大有閒田亩，胡不拿舟问古渔。
和百旃清明
作者：彭孙贻
朝代：明
体裁：七言律诗

斑鸠咒雨歇还啼，乱后残莺送鼓鼙。偷梦邻鸡排屈戌，踏春我马惜障泥。垆前驺卒思嵇阮，厕底雠人报魏齐。万事飘零花点点，难消沉醉对哀梨。
和真长司李丙戌除夕
作者：彭孙贻
朝代：明
体裁：五言律诗

老去悲残臈，惊心此夕中。穷愁和酒画，诗债逐囊空。短发经年雪，孤灯半夜风。梅花真我友，白首岁寒同。
和硖川诸君送胡天岫卖药武原作
作者：彭孙贻
朝代：明
体裁：七言律诗

八口移家易肆开，尘中谁识异人来。寸心磊落怀珠在，被褐翻然抱璞回。古道荆蛮多药市，几年海岛有仙才。相看无限咨嗟意，为尔同登郭外台。
和竟陵毛槐眉明府禁烟后西泠看带雪桃花戏赠作五首·其一
作者：彭孙贻
朝代：明
体裁：七言绝句

芳郊禁火尚馀寒，仙吏行春湖上看。寄语看花众君子，何人皓首入长安。
和竟陵毛槐眉明府禁烟后西泠看带雪桃花戏赠作五首·其三
作者：彭孙贻
朝代：明
体裁：七言绝句

绿杨芳草未残红，春满江南积素中。欲把仙姿比潘令，朱衣传粉拭东风。
和竟陵毛槐眉明府禁烟后西泠看带雪桃花戏赠作五首·其二
作者：彭孙贻
朝代：明
体裁：七言绝句

寒食堤头揽物华，繁华不入隐沦家。谁将谢女庭中絮，散作玄都观里花。
和竟陵毛槐眉明府禁烟后西泠看带雪桃花戏赠作五首·其五
作者：彭孙贻
朝代：明
体裁：七言绝句

红两参差六出新，武陵洞口己深春。自怜身是迷津客，那许阳春和郢人。
和竟陵毛槐眉明府禁烟后西泠看带雪桃花戏赠作五首·其四
作者：彭孙贻
朝代：明
体裁：七言绝句

微雨萧萧吊介推，尚惊滕六殿春回。应知刘阮多仙骨，瑶岛风吹绛雪来。
和维申秋夕同友人泛月西湖四首·其一
作者：彭孙贻
朝代：明
体裁：五言律诗

良夜皎于昼，清光逼太阳。舟疑犯河汉，笛欲度伊梁。秋气商飙发，江声子夜长。满身霜露湿，晞发斗牛傍。
和维申秋夕同友人泛月西湖四首·其三
作者：彭孙贻
朝代：明
体裁：五言律诗

露白竟良夜，清光几处多。谁家秋思冷，孤负月明过。山远生空籁，天清皎素波。怀人君不见，无奈此宵何。
和维申秋夕同友人泛月西湖四首·其二
作者：彭孙贻
朝代：明
体裁：五言律诗

击汰空明里，维舟傍水亭。天横河影白，山洗露华青。宿鹭惊渔火，林灯没远星。洞箫吹不住，风起冷冥冥。
和维申秋夕同友人泛月西湖四首·其四
作者：彭孙贻
朝代：明
体裁：五言律诗

湖山与明月，此夕两悠悠。何处高楼笛，其如独客舟。夜寒人语静，露冷叶飞稠。万顷烟波上，沧茫尽作秋。
和衲山上人九月晦日登云岫庵观日月合朔
作者：彭孙贻
朝代：明
体裁：五言律诗

夜色冥濛里，还登最上峰。双丸交晦朔，一气改秋冬。天地规相合，云涛浴几重。遥知城郭外，尚未及晨钟。
和诸家烟雨楼诗十首·其一
作者：彭孙贻
朝代：明
体裁：七言律诗

滮湖云物暗轻舟，和雨和烟一倚楼。飞阁横空云欲住，长河夹镜月偏留。檐楹北面虚危近，江海东流日夜浮。只此红尘飞不到，人间何处有丹丘。
和诸家烟雨楼诗十首·其七
作者：彭孙贻
朝代：明
体裁：七言律诗

高楼百尺倚空干，帘捲珊瑚挂赤玕。摇笔花间惊雨过，振衣天上御风看。由拳城抱长河曲，天目云横远岫寒。寥阔山川几登眺，临流怀古一凭阑。
和诸家烟雨楼诗十首·其三
作者：彭孙贻
朝代：明
体裁：七言律诗

青天忽落美人虹，罨昼轩窗面面风。采葛昔时过越女，扫眉从此入吴宫。山川歌舞留高榭，湖海烟波坠渚蓬。何似绿蓑横笛去，不须晴雨候天工。
和诸家烟雨楼诗十首·其九
作者：彭孙贻
朝代：明
体裁：七言律诗

渌水菱歌荡綵船，吴歈尽唱想夫怜。浓芳冶女妆相乱，艳曲旗亭伎共传。海燕低翻横浦雨，征帆暝入太湖烟。阑干曲曲閒凭遍，春思应归何处边。
和诸家烟雨楼诗十首·其二
作者：彭孙贻
朝代：明
体裁：七言律诗

拍浮载酒昔经过，楼阁冥濛出素波。槜李古城无限冷，平江暮色不胜多。隔溪鸡大藏红树，近水凫鹥�绿莎。豪客相欢须尽醉，碧筒争折跳珠荷。
和诸家烟雨楼诗十首·其二
作者：彭孙贻
朝代：明
体裁：七言律诗

拍浮载酒昔经过，楼阁冥濛出素波。槜李古城无限冷，平江暮色不胜多。隔溪鸡大藏红树，近水凫鹥𣢾绿莎。豪客相欢须尽醉，碧筒争折跳珠荷。
和诸家烟雨楼诗十首·其五
作者：彭孙贻
朝代：明
体裁：七言律诗

濠上临流问惠施，相看空水映须眉。朝霞吐日笼朱阁，暮雨将云透碧罳。牛斗孤城天只尺，鸳央极浦雨如丝。游人载酒多乘兴，风景还应胜习池。
和诸家烟雨楼诗十首·其八
作者：彭孙贻
朝代：明
体裁：七言律诗

荒径重开辟古榛，楼台蜃市望中新。云烟过眼争相媚，鱼鸟依人冷自亲。橘圃千林霜入贡，芦花万顷雁来宾。此中只少披裘客，明月青天理钓纶。
和诸家烟雨楼诗十首·其六
作者：彭孙贻
朝代：明
体裁：七言律诗

麦陇平畴满朔皋，山城红雨落樱桃。当窗远树疑无地，到槛寒波自起涛。画桨遥飞过宋鹢，綵虹双贯戴山鳌。倚阑�怅春归早，日暮东风送伯劳。
和诸家烟雨楼诗十首·其六
作者：彭孙贻
朝代：明
体裁：七言律诗

麦陇平畴满朔皋，山城红雨落樱桃。当窗远树疑无地，到槛寒波自起涛。画桨遥飞过宋鹢，綵虹双贯戴山鳌。倚阑𢛅怅春归早，日暮东风送伯劳。
和诸家烟雨楼诗十首·其十
作者：彭孙贻
朝代：明
体裁：七言律诗

名园水竹接清虚，蘋末凉风汎碧渠。止许中流浮桂楫，不教隔浦渡篮舆。宣公桥暗萦芳树，少伯居空锁异书。知尔登临题句满，碧纱若个护交疏。
和诸家烟雨楼诗十首·其四
作者：彭孙贻
朝代：明
体裁：七言律诗

水榭朱甍俯碧沙，却惊阁道紫宫斜。倚檐疑坐仙人掌，驭气堪过羽客家。窗掩月轮脩后户，树横星汉泛时槎。酒酣独抱渔竿卧，罢钓连筒捲落花。
和贲湖徐次庵适围秋兴诗四首·其一
作者：彭孙贻
朝代：明
体裁：五言律诗

贲湖秋一片，尽入隐人家。霜后惟栽菊，篱边早著花。狂歌来凤鸟，野处各龙蛇。理乱都无问，萧条寄物华。
和贲湖徐次庵适围秋兴诗四首·其三
作者：彭孙贻
朝代：明
体裁：五言律诗

园林无不适，况此晚秋天。万物俱摇落，孤芳祗独妍。幽人思命驾，骚客笑传笺。为报山翁道，花时约刺船。
和贲湖徐次庵适围秋兴诗四首·其二
作者：彭孙贻
朝代：明
体裁：五言律诗

黄花元自好，何必问重阳。候客常携榼，侵晨屡湿裳。风霜存傲质，人物媚秋光。与尔同三径，相扶晚节长。
和贲湖徐次庵适围秋兴诗四首·其四
作者：彭孙贻
朝代：明
体裁：五言律诗

余家在城市，无地辟疏篱。羡子长林卧，怀君把菊枝。风骚人独秀，雨雪梦相思。何日同元亮，倾壶共赋诗。
和道彦冒雨踏青
作者：彭孙贻
朝代：明
体裁：七言律诗

病起衔杯醉似泥，芳郊新涨绿平堤。千山过雨花争落，三月伤春鸟自啼。寒食墓田烟寂寂，天涯客思草萋萋。高楼一夜东风急，柳絮河桥尽日西。
和钱若庵抚松杂咏六首·其一
作者：彭孙贻
朝代：明
体裁：七言律诗

移得虬龙护隐居，幽姿颇与岁寒宜。长康把赠惟痴绝，韦偃前身岂画师。风雪故人双命驾，冰霜遥夜一相思。高天大有风云势，空老泥蟠石上枝。
和钱若庵抚松杂咏六首·其三
作者：彭孙贻
朝代：明
体裁：七言律诗

云卧丹厓岁月深，中宵雨过老龙吟。九天鸾鹤仪空谷，十载风霜老故林。黄石授书闻过鲤，青山遗帖有来禽。盘桓惟许陶公共，三径黄花识此心。
和钱若庵抚松杂咏六首·其二
作者：彭孙贻
朝代：明
体裁：七言律诗

避迹深村绿万重，哀歌采药和炎农。槁梧南郭风前籁，怪石东坡海外供。白昼烟涛鸣草阁，紫芝麟凤拔岩松。攀条长啸无人和，目送流云满径封。
和钱若庵抚松杂咏六首·其五
作者：彭孙贻
朝代：明
体裁：七言律诗

窗外遥山峰外峰，云烟为我洗尘容。几年越女无黄葛，莫报韩仇友赤松。春草和愁相间发，午阴连睡一时浓。若非好鸟乔枝哢，累月林端少过从。
和钱若庵抚松杂咏六首·其六
作者：彭孙贻
朝代：明
体裁：七言律诗

何事寻芳载酒行，且来开閤听松声。一寒不改山中节，万卉空争粪上英。黄独无苗锄自抱，白猿巳去剑难成。惟存此石真宜丈，袍笏南宫拜莫惊。
和钱若庵抚松杂咏六首·其四
作者：彭孙贻
朝代：明
体裁：七言律诗

深松密竹老农家，何必遗书问赵奢。试选龙材培母笋，先占蚓出候王瓜。牧牛坡暖风横笛，乳鸭池平月在沙。此际笙簧堪一听，谁将两部向君誇。
和钱象先茉莉曲十首·其一
作者：彭孙贻
朝代：明
体裁：七言绝句

桄榔树暗鹧鸪啼，茉莉花开香满溪。蛮娘蛋妇髻如雪，笑杀吴侬水木樨。
和钱象先茉莉曲十首·其七
作者：彭孙贻
朝代：明
体裁：七言绝句

麦柴作串贯成条，卖花双鸦束素腰。湘竹帘开争斗入，娘正梳头贴翠翘。
和钱象先茉莉曲十首·其三
作者：彭孙贻
朝代：明
体裁：七言绝句

三衢木本大如拳，干老皮皴迸石穿。吴市雪霜禁未得，避寒莫出禁烟前。
和钱象先茉莉曲十首·其九
作者：彭孙贻
朝代：明
体裁：七言绝句

郁孤台畔种花师，茉莉栽秧五月时。江南冶女千钱买，章贡人家编作篱。
和钱象先茉莉曲十首·其二
作者：彭孙贻
朝代：明
体裁：七言绝句

瓯外溪山到处开，荔枝红后雪成堆。仙霞岭下装花担，直过江郎山后来。
和钱象先茉莉曲十首·其五
作者：彭孙贻
朝代：明
体裁：七言绝句

斑竹屏风屈曲廊，千盆茉莉绕山塘。买花莫泊阊门下，荡桨半塘花市傍。
和钱象先茉莉曲十首·其八
作者：彭孙贻
朝代：明
体裁：七言绝句

秀州傻角爱簪花，荷叶单裙髻半髽。瓶空买米且莫顾，只问花郎花肯赊。
和钱象先茉莉曲十首·其六
作者：彭孙贻
朝代：明
体裁：七言绝句

雨过黄梅雪满窠，儿郎不惜费钱多。翻心扁髻镜面导，个个攒毬玉一窝。
和钱象先茉莉曲十首·其十
作者：彭孙贻
朝代：明
体裁：七言绝句

战争久断海南天，一本闽花价十千。学得闽天分剪法，衣花食卉彀年年。
和钱象先茉莉曲十首·其四
作者：彭孙贻
朝代：明
体裁：七言绝句

鄱湖湖口浪拍天，章江三板载花船。小姑山头神女庙，幡挂红鞋赛去年。
和陈乾初吴仲木谒山阴刘先生祠
作者：彭孙贻
朝代：明
体裁：七言律诗

高山遥望锁寒城，刘相祠堂镇日扃。一死孤臣耻薇蕨，当时天子实英明。亭留手植长松老，客散书台蔓草生。今日谈经门下士，未知谁是郑康成。
和陈几亭中翰光隐轩题壁
作者：彭孙贻
朝代：明
体裁：七言律诗

千章夏木蔽林居，犹是薇郎手植馀。夹日松杉环子舍，避风鸟雀爱吾庐。河山亡恙思稽阮，文物飘零感应徐。欲扫幽阡拜遗碣，秋来久卧病相如。
和骏孙四首 其一 江干
作者：彭孙贻
朝代：明
体裁：五言律诗

钱唐千仞雪，日夜荡金堤。云气昏天目，江声撼会稽。鸟飞篮舆疾，萝挂葛巾低。记取沿溪树，回峰路向西。
和骏孙四首 其三 云栖寺
作者：彭孙贻
朝代：明
体裁：五言律诗

一入云栖径，云深更几重。到来无俗客，相与涤尘容。礼戒寒灰雪，参禅半岭松。澄怀听哀梵，朝夕散千峰。
和骏孙四首 其二 洗心亭
作者：彭孙贻
朝代：明
体裁：五言律诗

小憩危亭上，夕阳山径微。烟峦隔人境，水木湛清晖。物役空相感，浮生顿觉非。忘机狎鸥鸟，沙渚故依依。
和骏孙四首 其四 莲池塔
作者：彭孙贻
朝代：明
体裁：五言律诗

导师遗密记，斋磬粥鱼知。水族通经偈，渔人断网丝。花开心印在，云灭度生迟。塔院松风里，山猿礼六时。
和骏孙弟娄东寄调十绝句兼次来韵·其一
作者：彭孙贻
朝代：明
体裁：七言绝句

生小双蛾未解怜，妆成三五月娟娟。玉颜知是无人妒，不悔空床十二年。
和骏孙弟娄东寄调十绝句兼次来韵·其七
作者：彭孙贻
朝代：明
体裁：七言绝句

飞琼本自列仙家，携手高台共月华。笑煞红尘孤店客，误人年少帝城花。
和骏孙弟娄东寄调十绝句兼次来韵·其三
作者：彭孙贻
朝代：明
体裁：七言绝句

烛花低亚照云屏，翠被寒生雪满庭。娇杀夜阑人静后，轻颦微蹙两山青。
和骏孙弟娄东寄调十绝句兼次来韵·其九
作者：彭孙贻
朝代：明
体裁：七言绝句

新月新年几度新，撩人花鸟巧争春。春光入眼堪肠断，谁道新人胜故人。
和骏孙弟娄东寄调十绝句兼次来韵·其二
作者：彭孙贻
朝代：明
体裁：七言绝句

避风斗帐坐中央，沐发香寒百和汤。掠削新来云髻样，上堂羞自捧霞觞。
和骏孙弟娄东寄调十绝句兼次来韵·其五
作者：彭孙贻
朝代：明
体裁：七言绝句

金鸦贴地验香尘，藕履双钩学步新。惆怅高唐旧时梦，指环可认再来人。
和骏孙弟娄东寄调十绝句兼次来韵·其八
作者：彭孙贻
朝代：明
体裁：七言绝句

花梢红日满楼台，斗帐流苏睡不开。浪说多情狂宋玉，行云人只梦中来。
和骏孙弟娄东寄调十绝句兼次来韵·其六
作者：彭孙贻
朝代：明
体裁：七言绝句

博山炉烬篆烟迟，兽炭春温试茗旗。料得相如易消渴，惊雷新瀹最高枝。
和骏孙弟娄东寄调十绝句兼次来韵·其十
作者：彭孙贻
朝代：明
体裁：七言绝句

彩笔闲情赋未曾，白头吟罢思何胜。相看此夕真如梦，剪尽花前一夜灯。
和骏孙弟娄东寄调十绝句兼次来韵·其四
作者：彭孙贻
朝代：明
体裁：七言绝句

粉靥香生角枕傍，低声莺语啭新簧。十年纸帐梅花下，误入桃源唤阮郎。
和黄梅南老默庵十咏·其一
作者：彭孙贻
朝代：明
体裁：七言绝句

绕屋群山障卧游，野田寒涧水空流。祖堂寂寂无人问，一树东风叫鹁鸠。
和黄梅南老默庵十咏·其七
作者：彭孙贻
朝代：明
体裁：七言绝句

袈裟半折閒田地，花自春风月自秋。认得法轮长转处，可容狮窟护王侯。
和黄梅南老默庵十咏·其三
作者：彭孙贻
朝代：明
体裁：七言绝句

空庭残月冷绳床，石鼎灰寒定后香。总是尘根无住着，不须留影伴虚堂。
和黄梅南老默庵十咏·其九
作者：彭孙贻
朝代：明
体裁：七言绝句

十载诛茆鬓各苍，桑田几度计难量。谁钻劫大三生石，误点真铅百鍊钢。
和黄梅南老默庵十咏·其二
作者：彭孙贻
朝代：明
体裁：七言绝句

水月虚涵岂易描，寒厓枯木见孤标。谁能坏取空中色，六月苍山雪未消。
和黄梅南老默庵十咏·其五
作者：彭孙贻
朝代：明
体裁：七言绝句

厂头若个印南宗，行脚千山总不逢。惟有乌藤知此意，寒厓自挂一株松。
和黄梅南老默庵十咏·其八
作者：彭孙贻
朝代：明
体裁：七言绝句

风摧大树群鸦散，雪解春冰禹壑流。争饭沙弥更何在，只须搏土饲泥牛。
和黄梅南老默庵十咏·其六
作者：彭孙贻
朝代：明
体裁：七言绝句

白棒无情谁眷属，万条溪壑一源深。独怜门外敲门客，谁识黄梅不契心。
和黄梅南老默庵十咏·其十
作者：彭孙贻
朝代：明
体裁：七言绝句

万松评唱属狂夫，只履西归杖自扶。此地经营都不用，可怜荷锸忆微躯。
和黄梅南老默庵十咏·其四
作者：彭孙贻
朝代：明
体裁：七言绝句

青山白骨埋何处，烧得丹霞舍利无。同付地炉煨榾柮，好风为我借吹嘘。
咏俞虹摅园亭并蒂牡丹·其一
作者：彭孙贻
朝代：明
体裁：七言律诗

无双谁敢匹花王，惊见连枝斗艳阳。赵燕故应骄合德，姚家不独擅娥皇。分笺尽是同心友，联句何如二妙长。春酒綵衣堪对舞，齐眉喜得奉高堂。
咏俞虹摅园亭并蒂牡丹·其二
作者：彭孙贻
朝代：明
体裁：七言律诗

君家花萼本相辉，并蒂仙姿映绮闱。竞爽二难标琬琰，双悬合璧丽璿玑。迷香蝶并肩肩宿，分镜人圆面面归。重叠楼台春四照，两行红粉一时围。
咏兴善寺古柏幢二首·其一
作者：彭孙贻
朝代：明
体裁：七言律诗

古柏参差绀殿开，祗园何用问霜台。珠垂梵盖苍龙抱，翠挟圆光绿凤来。黛色干霄螺髻满，华鬘倒影石幢回。诸方认取团圞话，黄檗无多倡试栽。
咏兴善寺古柏幢二首·其二
作者：彭孙贻
朝代：明
体裁：七言律诗

萧梁古院表遗踪，铁干虬姿簇几重。香海拥潮苍雪下，法轮垂荫紫云封。檀栾青映临池竹，摩顶寒分授记松。参取圆通无着意，庭前柏子自茏松。
咏史十三首·其一
作者：彭孙贻
朝代：明
体裁：古风

鹬集于深林，蒙祸翠见珍。熠耀能夜行，因光时陨身。黄绮耄何求，乃佐牝雉晨。魁梧云多计，辟谷鬓如银。不如漂母贤，岂望报于人。
咏史十三首·其七
作者：彭孙贻
朝代：明
体裁：古风

长卿慢世士，亦以赀为郎。钱刀信足重，胡为讥孔方。屈意事狗监，乃游日月傍。五斗麦易妇，文君何慨慷。鹿门自有人，偕隐共条桑。
咏史十三首·其三
作者：彭孙贻
朝代：明
体裁：古风

舞阳一狙侩，鼓刀屠门中。食豕如食人，乃逢隆准公。白身佩侯印，姊妇连椒风。目无一丁字，椎鲁排帝宫。璅璅鲁两生，致身仰雕虫。
咏史十三首·其九
作者：彭孙贻
朝代：明
体裁：古风

门有五柳客，耻仕污君朝。长歌曳耒去，步行归山椒。饮酒醉无期，既醉即嬉谣。日犁一亩田，家给半顷苗。荷锄岂非勤，纡组宁所要。叹息无弦琴，而尾胡为焦。中散自形解，知音徒早凋。
咏史十三首·其二
作者：彭孙贻
朝代：明
体裁：古风

仲举俊民族，蒿莱尘满户。一室未扫除，颓厦安能柱。名高物所败，器隘祸斯聚。宣尼大圣人，栖栖时见侮。矧彼泥中龙，高趾覆国武。
咏史十三首·其五
作者：彭孙贻
朝代：明
体裁：古风

巨鱼不死纲，鸩鸟饥啖虺。负此雄桀姿，杀物亦见才。魏祖吞九鼎，耽坐漳水台。所戕止螾蚁，宁摧济世材。杨孔两小儿，佻巧讵足哀。闭门锄菜客，坠箸于疾雷。龙伏虎不知，燕雀徒惊猜。
咏史十三首·其八
作者：彭孙贻
朝代：明
体裁：古风

啸登北郭垄，南望城南田。昨日炙手客，今来荒墓眠。卿相多忧贫，松乔不永年。贻我三执圭，吾仰视飞鸢。坐我万仞巅，俯瞰市井廛。
咏史十三首·其六
作者：彭孙贻
朝代：明
体裁：古风

蚕殉人于巧，鸠拙不补巢。披发而行吟，坏户居草茅。我有池有鱼，子有竺可交。将寻于陵子，灌蔬烹苦匏。
咏史十三首·其十
作者：彭孙贻
朝代：明
体裁：古风

秦王一六合，拔剑逐亡胡。威殚乃厌死，求仙问神都。玉椹尚未来，水银閟龟凫。生掘阖闾冢，金精发湛卢。猥以鲍车朽，疲此骊山徒。不见灞陵下，瓦器流泉涂。
咏史十三首·其十一
作者：彭孙贻
朝代：明
体裁：古风

结客无所须，交驩寿千春。朝游贵戚里，夕辙托要津。满堂硕刎颈，明日岐路尘。翟公见何晚，门雀吾故人。知己已矣夫，谢彼风波民。
咏史十三首·其十三
作者：彭孙贻
朝代：明
体裁：古风

朱鸟丹其冠，翼武胸有文。其禽蹈仁义，不食恶草薰。十年无飞鸣，鸠鸴各纷纷。众鸟谓此鸟，其必鸭鹜群。生子曰鹓雏，高举共长云。凡禽徒啄肉，仰视绝霄旻。所以濠梁士，掉首谢玄纁。
咏史十三首·其十二
作者：彭孙贻
朝代：明
体裁：古风

野蒿何戎戎，鸡栖于其垣。中有箕踞士，牧豕共一樊。污世龙为蛇，泥行虎齧鼋。朝出晚担薪，牛衣妇无裈。百里烹伏雌，少伯狗吠门。其狂众椎骂，不屑与世论。蚩蚩彼群愚，俱言华毂尊。
咏史十三首·其四
作者：彭孙贻
朝代：明
体裁：古风

孟尝狗盗雄，丐命一窃裘。赵公子重客，乃耻卖浆游。三千者何为，箪豆各相求。六王次第俘，谁先漆室忧。祖龙知其然，视士若蚍蜉。奈何牵犬儿，犹为逐客羞。
咏守岁烛
作者：彭孙贻
朝代：明
体裁：五言绝句

镜里年华模，樽前鬓渐丝。相看只红烛，泪尽寸心知。
咏守岁烛·其一
作者：彭孙贻
朝代：明
体裁：五言绝句

三更今岁尽，新年夜半迟。流光看不觉，只有此心知。
咏守岁烛·其二
作者：彭孙贻
朝代：明
体裁：五言绝句

刻烛年华换，诗成岁巳移。惊添花一寸，频问夜何其。
咏宋氏二乔菊花·其一
作者：彭孙贻
朝代：明
体裁：五言绝句

明月霜天下，西风忆美人。祗应怜宋玉，寂寞在东邻。
咏宋氏二乔菊花·其三
作者：彭孙贻
朝代：明
体裁：五言绝句

明朝是重九，双带换茱萸。疑有离骚客，婵娟对女�。
咏宋氏二乔菊花·其三
作者：彭孙贻
朝代：明
体裁：五言绝句

明朝是重九，双带换茱萸。疑有离骚客，婵娟对女𡡓。
咏宋氏二乔菊花·其二
作者：彭孙贻
朝代：明
体裁：五言绝句

我是陶彭泽，东篱把落英。白衣空伫立，不复赋閒情。
咏宋氏二乔菊花·其四
作者：彭孙贻
朝代：明
体裁：五言绝句

黄紫纷交映，离披白露中。何如铜雀伎，相向舞秋风。
咏庭中雪山三十韵
作者：彭孙贻
朝代：明
体裁：五言排律

积雪初成岫，诸峰杖履前。乍惊飞忽至，恐与谷同迁。逼槛寒光绕，凌轩霁色鲜。玲珑巧射月，明净不生烟。融乳岩常滴，崩厓髓未坚。背阴争障日，缩地拟参天。象鼻垂如坠，羊肠沃始连。彷缑疑见鹤，压华欲舒莲。苑里萤争耀，园中兔避筵。蜀蚕丛并狭，越犬吠尤獧。神禹虚探简，狂嬴误着鞭。谣闻黄竹冻，封笑白云乾。讵数夸娥力，奚殊聚米年。素鳌寒竞捧，粉鹫暗仍骞。缀叶琪堪剪，刳琼璞始穿。也应鲛作室，非谓鹊能填。群玉今安在，瑶台竟杳然。锡惊难傍麓，石叱未成眠。岭讶催花发，宫疑擢蕊妍。烛衔低自照，星陨烂孤悬。僵卧耽幽壑，清音动抚弦。美人庭絮下，诗思灞桥边。莞尔歌招隐，欣然欲拜颠。怀君玉楼赋，对客藐姑仙。银阙何时梦，冰心此夕怜。风尘闭元圃，子弟想蓝田。谢屐空携齿，洪崖浪拍肩。剡归疑有棹，郢和可无篇。朗朗成公似，峨峨叔夜偏。高情堪独赏，岂费买山钱。
咏怀古迹十首 其一 太伯祠
作者：彭孙贻
朝代：明
体裁：七言律诗

斜日春风太伯祠，短垣开遍野蔷蘼。断碑剥蚀残螭字，折鼎消亡故虎彝。采药山深花漠漠，鸱夷宅废草离离。空堂零落丹青尽，留得游人吊古诗。
咏怀古迹十首 其七 皋桥
作者：彭孙贻
朝代：明
体裁：七言律诗

杨柳桥西一水涯，青山何处伯通家。行吟步屧栖残草，落日归途有乱鸦。泉碓自舂菰正熟，溪流如古客长嗟。东风策杖频回首，开遍金阊万树花。
咏怀古迹十首 其三 专诸巷
作者：彭孙贻
朝代：明
体裁：七言律诗

任侠相逢意巳倾，春风重入阖闾城。市儿不识前朝事，古巷犹存侠士名。七尺空惭人一诺，十年深惜剑无成。道傍不少悠悠客，又掷囊钱买不平。
咏怀古迹十首 其九 生公石
作者：彭孙贻
朝代：明
体裁：七言律诗

松寒月白夜寥寥，高座空亭藓未凋。拾果老猿随梵出，听灯山鬼避灯遥。虚堂杉桧秋阴长，古迹齐梁世次消。我巳忘情共顽石，不烦磨洗问前朝。
咏怀古迹十首 其二 季札碑
作者：彭孙贻
朝代：明
体裁：七言律诗

赢博高风万古虚，独留灵碣镇坤舆。秦烟不遣烧麟笔，汲冢谁誇辨鲁鱼。苦竹秋坚君子节，伏龟苔护圣人书。兴亡吴越成何事，应笑江潮哭伍胥。
咏怀古迹十首 其五 伍胥庙
作者：彭孙贻
朝代：明
体裁：七言律诗

伍相祠堂步堞前，庙门欹仄草芊芊。看碑越客题诗去，乞食胡僧拥钵还。江水自流亡国恨，路松犹识大夫贤。只令麦饭谁为供，自摘幽花奠杜鹃。
咏怀古迹十首 其八 梁鸿墓
作者：彭孙贻
朝代：明
体裁：七言律诗

阛阓荒城迹已颓，披榛下马独徘徊。清风千载樵薪断，残日孤原鸟雀哀。坏隧古钱留漠字，瓦棺秋色秘青苔。避吴何限逃名者，夜夜邻舂月下来。
咏怀古迹十首 其六 范蠡宅
作者：彭孙贻
朝代：明
体裁：七言律诗

烟林云树隔郊墟，闻有鸱夷旧隐居。百药草香麋性寿，古松成屋鹤巢馀。诗人寂历蒐遗□，船火萧条废种鱼。一自五湖帆去后，满山明月夜猿虚。
咏怀古迹十首 其十 贞娘墓
作者：彭孙贻
朝代：明
体裁：七言律诗

帘幕春深燕子家，无情流水玉钩斜。空林送客花如梦，残月催人鬓巳华。黄蝶綵灰飘故粉，青山眉额上新鸦。朱颜不信东风老，杜宇红飞没馆娃。
咏怀古迹十首 其四 要离冢
作者：彭孙贻
朝代：明
体裁：七言律诗

鬼火秋坟百草荒，石人古墓抱干将。坏垣老树樵相护，�土寒花侠自香。游客买松添马鬣，侠流酹酒祭鱼肠。生平一片酬恩骨，明月青天白似霜。
咏怀古迹十首 其四 要离冢
作者：彭孙贻
朝代：明
体裁：七言律诗

鬼火秋坟百草荒，石人古墓抱干将。坏垣老树樵相护，𩞾土寒花侠自香。游客买松添马鬣，侠流酹酒祭鱼肠。生平一片酬恩骨，明月青天白似霜。
咏怀武原古迹二十六首 其一 马嗥城
作者：彭孙贻
朝代：明
体裁：七言律诗

徙倚高楼百感生，马嗥何处昔时城。英雄割据青山在，吴越兴亡白鸟横。潮过钱塘秋更阔，水流就李夜无声。独怜芳草年年绿，吹尽东风万古情。
咏怀武原古迹二十六首 其七 康僧真象
作者：彭孙贻
朝代：明
体裁：七言律诗

万里流沙绝域边，西来犹记赤乌年。幻身甪里峰头石，毳氎康居雪外天。孤月轮空宗镜上，五灯光聚白毫前。寻师问法无堪语，金粟香闻满院传。
咏怀武原古迹二十六首 其三 伍胥祠
作者：彭孙贻
朝代：明
体裁：七言律诗

伍胥祠庙锁溪桥，灌木千章夏自消。此地避仇空说剑，只今乞食有吹箫。东风芳草连吴苑，南渡江流尽浙潮。羡杀种鱼三徙客，烟波一去五湖遥。
咏怀武原古迹二十六首 其九 乌夜村
作者：彭孙贻
朝代：明
体裁：七言律诗

女墙背郭望巫门，明月乌啼自有村。不见宫花连戚畹，惟馀野雀噪空原。长秋晋室椒房尽，子夜江南羽调存。休问昔时何准墓，高林松栝锁颓垣。
咏怀武原古迹二十六首 其二 伯牙琴台
作者：彭孙贻
朝代：明
体裁：七言律诗

流水音孤识者稀，琴台千载是耶非。寥寥海月苍龙啸，戛戛松风野鹤飞。古调不传人已往，高山相对客忘归。经过每欲寻幽址，梧竹成阴冷翠微。
咏怀武原古迹二十六首 其二十 赵公范旧时月色轩
作者：彭孙贻
朝代：明
体裁：七言律诗

王孙幽兴寄沧洲，人代凄凉独倚楼。乌鹊惊寒羌铁笛，山河清影宋金瓯。当轩夜色红衣冷，故国风烟白露秋。古县萧条明月在，月明何似旧时愁。
咏怀武原古迹二十六首 其二十一 张汀州一笑山
作者：彭孙贻
朝代：明
体裁：七言律诗

黄门谏草摘星辰，瘴海归来卧逐臣。彩笔烟云流绢素，小山洞壑媚纶巾。名园石去花移主，文冢铭荒草没人。总向西风成一笑，坐看碧落起红尘。
咏怀武原古迹二十六首 其二十三 郑尚书百可园
作者：彭孙贻
朝代：明
体裁：七言律诗

郑公别业古城西，兔麦凫葵满菜畦。自荷主恩宽老圃，非关党锢卜幽栖。尚书履过鱼争跃，廷尉门开鸟自啼。万卷只今遗草在，何人五夜更然藜。
咏怀武原古迹二十六首 其二十二 阳明先生杏花楼
作者：彭孙贻
朝代：明
体裁：七言律诗

萧寺高楼天上看，阳明东眺白云端。山川如此昔人往，风露依然古杏残。海市千家过社燕，禁烟二月尚春寒。自怜不渡姚江水，遥折名花寄讲坛。
咏怀武原古迹二十六首 其二十五 许黄门九杞山
作者：彭孙贻
朝代：明
体裁：七言律诗

解组黄门赋卜居，紫云长绕寓公庐。圣朝不讳批鳞草，隐士争传饷鹤书。茶绿千山泉碓急，烟深九杞晚钟初。先生事业纶竿上，斗笠行吟坐网鱼。
咏怀武原古迹二十六首 其二十六 孙太初高士湖
作者：彭孙贻
朝代：明
体裁：七言律诗

太白山人湖上游，开樽明月坐高秋。银河倒挂星垂地，玉笛横吹海逆流。万顷寒光生皓魄，群公幽兴落沧洲。两朝烟草萋萋绿，閒杀汀蘋对渚鸥。
咏怀武原古迹二十六首 其二十四 徐太守小瀛洲
作者：彭孙贻
朝代：明
体裁：七言律诗

河抱城南水竹幽，人传此地辟瀛洲。祇因圣世容高隐，转觉名园有胜游。黄绮衣冠汉图画，清商丝竹晋风流。朱门邸第多朝列，几个抽簪未白头。
咏怀武原古迹二十六首 其八 比肩里
作者：彭孙贻
朝代：明
体裁：七言律诗

风流文物擅江东，不羡梁家有汉鸿。人笑海鱼徒比目，里存空井亦双桐。鸳央冢近夫差国，牛女星分越绝宫。总让少年贤讨虏，二乔娇婿各英雄。
咏怀武原古迹二十六首 其六 吕蒙冢
作者：彭孙贻
朝代：明
体裁：七言律诗

吕冢春风叫鹧鸪，阿蒙奇策冠东吴。白衣江上人何在，青草原头墓有无。地势三分留故垒，丘陵万古积寒芜。未须惆怅临沮事，潮打楼船歇霸图。
咏怀武原古迹二十六首 其十 戴威宅重光井
作者：彭孙贻
朝代：明
体裁：七言律诗

将军施宅古精蓝，烟火楼台压市南。幢外残灯秦海月，竺中小品晋人函。寒光碗井传遗迹，退院名僧罢放参。试听晨钟上寥廓，鲸音万里海潮涵。
咏怀武原古迹二十六首 其十一 顾野王读书台
作者：彭孙贻
朝代：明
体裁：七言律诗

丹厓桧柏迥苍苍，独上高台忆野王。鸟迹经霜随藓合，松根过麝出林香。六朝文物沦烟水，双峡云峰冷夕阳。著述未成栖遁晚，可容此地筑茅堂。
咏怀武原古迹二十六首 其十七 福业禅院殿梁巧接沉水大士像乃自海浮至
作者：彭孙贻
朝代：明
体裁：七言律诗

阴沉古刹面城垣，补处居然胜迹存。沉水蒸烟浮梵相，接梁贯月跨云根。桥从明镜登初地，风送潮音入普门。空傍声闻参自在，宁知大士久忘言。
咏怀武原古迹二十六首 其十三 徐正字白塔山桃核
作者：彭孙贻
朝代：明
体裁：七言律诗

南游正字俯沧茫，拾得仙桃巨核长。试剖大樽倾北斗，似分瑶实赐东方。潮平白塔浮螺勺，石蜕青□减蛎房。只有秦源花似旧，还堪买棹逐渔郎。
咏怀武原古迹二十六首 其十九 梵琦大师衣钵
作者：彭孙贻
朝代：明
体裁：七言律诗

妙喜闻孙属梵公，千秋衣钵镇莲宫。衣翻火浣炎洲雪，钵洗桄榔瘴海风。自有楞伽传密记，长留心印表真空。悬知娑竭群龙护，夜夜寒光贯白虹。
咏怀武原古迹二十六首 其十二 逋翁横山故居
作者：彭孙贻
朝代：明
体裁：七言律诗

云峰䆗窱閟精庐，谁识山人旧隐居。古树尚巢松际鹤，清流可数镜中鱼。长溪河抱孤村远，硖石烟横返照初。遥想当年文酒地，落英侵案鸟窥书。
咏怀武原古迹二十六首 其十五 天仙湖徐弯宅
作者：彭孙贻
朝代：明
体裁：七言律诗

仙家遗宅访徐弯，伐木腰镰去不还。苔渍白龟浮水裔，虫侵丹篆满林间。神砂古井潭前月，羽化刚风海外山。可有当时旧鸡犬，深村寂寂吠柴关。
咏怀武原古迹二十六首 其十八 杨宣慰妆楼
作者：彭孙贻
朝代：明
体裁：七言律诗

画阁青山宣慰家，曾将金屋贮名花。朱楼吐月开妆镜，红袖翻风驻彩霞。乐府旗亭银落索，姬人宫粉玉钩斜。舞台歌榭今何处，澉水荒城只暮鸦。
咏怀武原古迹二十六首 其十六 鲁参政祠
作者：彭孙贻
朝代：明
体裁：七言律诗

鲁公遗爱在盐州，古庙残碑断复留。去日黄童遮马首，千秋青史识鱼头。松杉邻寺风涛壮，轩冕虚堂鸟雀游。每困追呼忆良吏，鲁溪桥水尚东流。
咏怀武原古迹二十六首 其十四 准公塔
作者：彭孙贻
朝代：明
体裁：七言律诗

石林孤塔覆寒藤，香刹拈花礼圣僧。梵网自悬初地品，宗门独照昔时灯。诸尘不动山云敛，五蕴皆空海日升。应向此中寻法喜，莫教度岭问南能。
咏怀武原古迹二十六首 其四 始皇美人庙
作者：彭孙贻
朝代：明
体裁：七言律诗

玉颜曾此侍东巡，粉黛閒花空复春。海月尚悬宫镜晓，山云时捲舞衣新。峰头毛女遥相忆，岛外仙童访未真。一去翠华长不返，秋风露冷泣鲛人。
咏怀武原古迹二十六首·其五
作者：彭孙贻
朝代：明
体裁：七言律诗

秦径山头草陆离，万金却恨掩蛾眉。空劳鞭石填精卫，极望沙丘怨子规。十二楼台云灭没，三千歌舞蝶参差。独怜徐福洲前月，不照宫车晚出时。
咏沈献吉北山草堂九松十首 其一 九松
作者：彭孙贻
朝代：明
体裁：七言律诗

古干参差拂画墙，九龙风雨欲飞翔。高低黛色争奇秀，日夜云涛上郁苍。洛社香山堪共老，楚歌雷雨思何长。麟溪百里遥相忆，为写虬姿寄草堂。
咏沈献吉北山草堂九松十首 其七 涧七
作者：彭孙贻
朝代：明
体裁：七言律诗

虬枝涧底自婆娑，历尽炎暄奈老何。流水只宜高士听，岁寒始觉故人多。霜崩石骨成坚瘦，肤裂云根出礧砢。一壑一丘甘独往，风吹薜荔冷岩阿。
咏沈献吉北山草堂九松十首 其三 亭仲
作者：彭孙贻
朝代：明
体裁：七言律诗

千仞乔柯上紫冥，坐来空翠落危亭。高踪霄汉攀难及，清韵云韶响莫停。讵肯屈身埋涧壑，宁将直节忤风霆。山中倘许为亭长，日卧松根枕石听。
咏沈献吉北山草堂九松十首 其九 横九
作者：彭孙贻
朝代：明
体裁：七言律诗

群峰行遍下虚檐，白石苍烟曳匹缣。坠子嶙峋喧雀鼠，古根坟起走蛇蚺。颇妨俗辙烦回驾，不碍疏阴漫捲帘。九老未应公作殿，临风长啸一掀髯。
咏沈献吉北山草堂九松十首 其二 菜伯
作者：彭孙贻
朝代：明
体裁：七言律诗

丛枝迸地入云平，风入枯鳞万窍惊。不为千霄标总翠，却疑过雨拔金茎。林蔬坼罅龙须出，石液流膏虎魄生。我自菜根甘啖得，长镵无复访黄精。
咏沈献吉北山草堂九松十首 其五 傲五
作者：彭孙贻
朝代：明
体裁：七言律诗

兀突支撑碧落中，平林万木俯来空。气凌西洛顽夫石，梢拂南箕傲客风。偃蹇青云甘自老，相看白眼与君同。人间项领纷成态，晚节冰霜独见公。
咏沈献吉北山草堂九松十首 其八 懒八
作者：彭孙贻
朝代：明
体裁：七言律诗

籍地清阴覆碧龛，苍松枕谷自毵毵。身同人柳眠还起，影似骊龙睡正酣。苔径草茵随偃仰，风鳞雨鬣共䰐鬖。若非泉石容高卧，懒较嵇生更不堪。
咏沈献吉北山草堂九松十首 其六 危六
作者：彭孙贻
朝代：明
体裁：七言律诗

蟠根绝壑历嵚崎，涧户相扶鸟道危。身致云霄惊险阻，心同冰雪混喧卑。悬厓倒影猿栖稳，枕石流泉鹤梦宜。阅尽兴衰几人代，风霜撑柱有谁知。
咏沈献吉北山草堂九松十首 其十 补三
作者：彭孙贻
朝代：明
体裁：七言律诗

乔林摧挫出群年，谁豢龙雏石窟边。填岳已平三甫缺，撑霄终破女娲天。橐佗种后曾留记，摩顶僧来尚及肩。应是山灵知手植，风雷长护绿连蜷。
咏沈献吉北山草堂九松十首 其四 手季
作者：彭孙贻
朝代：明
体裁：七言律诗

巨灵移岳散氤氲，徙出徂徕带指文。半矗三尖成华掌，全开五朵削郇云。苍髯倒磔含风雨，古藓流斑卧鹿麇。过客留诗谁钜手，擘窠题破紫蜺雰。
咏珠兰四首次羡门韵·其一
作者：彭孙贻
朝代：明
体裁：五言律诗

沐芳长在侧，形秽愧当前。委佩累累湿，流黄瑟瑟鲜。清芬堆钏粟，暗麝著秋烟。欲采巴人句，相投坠露先。
咏珠兰四首次羡门韵·其三
作者：彭孙贻
朝代：明
体裁：五言律诗

鱼目潇湘上，何人辨众芳。歌翻堪入串，暑退为招凉。徽蚌光幽操，璿玑绣国香。枝枝布文露，的皪报秋瀼。
咏珠兰四首次羡门韵·其二
作者：彭孙贻
朝代：明
体裁：五言律诗

种香来合浦，应卖馆陶家。一斛真无价，零玑讵有涯。蕊宫怀故侣，照殿晕轻纱。寸草心空报，徵兰感梦蛇。
咏珠兰四首次羡门韵·其四
作者：彭孙贻
朝代：明
体裁：五言律诗

明月晨星畔，空香曙未分。碎金沾发导，冷玉点楸纹。沉水幽相和，鸡檀减不闻。夜光纷可拾，交甫憺灵芬。
咏白海棠同子服骏孙两弟作
作者：彭孙贻
朝代：明
体裁：七言律诗

东风袅袅弄柔姿，幽艳轻盈点雪墀。柳絮帘垂春思冷，画楼人睡月明迟。飞来玉燕枝微动，梦入梨花蝶未知。莫更催诗照银烛，少陵野老鬓如丝。
咏紫牡丹八韵
作者：彭孙贻
朝代：明
体裁：五言排律

姚黄元有匹，佳丽冠中州。秾雾馡难歇，玫瑰染欲流。蒲桃开锦幄，茱带惹香篝。清梦胭脂地，相思蜀缬裘。嫣然真绝代，艳质故殊尤。词客来薇省，邀驩驻枣骝。檀槽歌管乱，闪电璅窗幽。飞燕新妆在，何人更倚楼。
咏菊
作者：彭孙贻
朝代：明
体裁：七言律诗

林花寂寂向秋残，黄菊空庭覆井干。乱后雪霜坚卧老，山中风雨故人寒。插花吟去逢骚客，对酒携来坐药栏。莫笑柴桑狂处士，独留晚节寄君看。
咏萤火
作者：彭孙贻
朝代：明
体裁：五言排律

熠耀西风里，飞飞搅独愁。太阴连月犯，大火未西流。腐草甘长隐，馀辉肯惜收。烛银摇不定，云母障空留。点袖光偏冷，穿林映转幽。暗侵车武室，俱集阿�楼。入雨燃难灭，无烟烧巳秋。聚星占太史，照乘会群侯。怯胆惊燐出，室庭讶露浮。暗窥灯隐现，祇避扇轻柔。愿入佳人幕，罗襦见解裯。
咏萤火
作者：彭孙贻
朝代：明
体裁：五言排律

熠耀西风里，飞飞搅独愁。太阴连月犯，大火未西流。腐草甘长隐，馀辉肯惜收。烛银摇不定，云母障空留。点袖光偏冷，穿林映转幽。暗侵车武室，俱集阿𡡉楼。入雨燃难灭，无烟烧巳秋。聚星占太史，照乘会群侯。怯胆惊燐出，室庭讶露浮。暗窥灯隐现，祇避扇轻柔。愿入佳人幕，罗襦见解裯。
咏蓼庵白莲初开
作者：彭孙贻
朝代：明
体裁：五言律诗

问病维摩室，蓬蒿二仲来。还怜绿池上，早己白莲开。繁露承珠乳，凉飙覆玉杯。炎嚣于此涤，空色独徘徊。
咏雪
作者：彭孙贻
朝代：明
体裁：五言排律

朔管吹严律，寒威敛太阳。山河清气逼，晦魄积阴藏。薄暝楼台合，先春卉物芳。铜龙添漏冷，银鸭隐灰光。羁客催华发，高人闭草堂。印阶苔齿没，抱瓮酒痕香。阁思凝帘重，边愁阻雁长。舞园云漠漠，烟阙树苍苍。六代销铅粉，孤吟破混茫。白眉交断轸，素手妇无裳。破壁牛衣泣，霜阡马鬣伤。飘零对群从，倦羽欲飞翔。
哭伯母刘五百五十字
作者：彭孙贻
朝代：明
体裁：古风

戊寅应钟月，伯母弃杯棬。是夕天凛霜，侍女搜衣颤。夜黑哀鸱啼，睡昏灯色眩。窗楞纸缝鸣，窣飒鬼风旋。屈指病沉绵，十旬卧帷荐。畏喧罢机绞，俱从事垆碾。返魄少胡香，烬乾膏益煎。参贵两一锾，买不惜环钿。告凶龟兆横，示儆妖梦践。牲杀穷师巫，祝釐合族眷。形销骨附衣，垂革怆所恋。儿女掩泪坐，呻吟不忍见。刲肠苦难割，长瞑目微眴。嗌转如有言，缌缌哽连咽。爱女年及笄，装须及时缮。手刺衣上花，裁我箧中绢。遗金可作钗，零琐宜整穿。所事无缺遗，如珰珥环钏。阿坤止入龄，妹更小而獧。呼母母不闻，扶床袂空牵。天乎遂冥冥，见背何可援。抢地仆无声，百身赎堪填。有妇侍重泉，无妇执羹奠。地下巳待姑，夜台三夕先。可怜垂绝姑，悼亡泪犹溅。宁知哭妇泪，噤作含珠咽。长别不须臾，盖棺遽相面。繐帷垂不单，青荧缸闪煽。互哭酸婢鬟，人闻之肠断。伯父尚丁年，何以慰言晏。入户恍有亡，残针骨遗线。痛定始知哀，悲深畏来唁。开箱检馀物，施佛邀冥缘。忏罪礼空王，华幢结坛墠。慈俭仰馀徽，衣无踰缟练。井臼每有常，纤缩而盈羡。其童仆指千，肃然惧呵谴。自念无过愆，惟悔性稍卞。粘壁以自警，暴怒戒能遣。中年奉佛名，长斋谢荤膳。我五六岁时，忆发犹未卷。长弟我长之，止二岁相悬。兄姊年比肩，都得伯母眄。视伯母犹母，母顾亦欢忭。俛仰二十年，兄弟尽婚弁。长兄病十载，长姊墓草芉。崔姊两举甥，陈妹巳适倩。长弟今㷀㷀，降割祸真延。昨秋哭殇子，劳瘵妇相缠。方悲同梦逝，天只遽徂眩。之生痛鲜民，之死怆所媛。双寝成虚房，空堂去梁燕。昔日黄梅花，芬香绕庭院。人谢花亦零，憔悴摇霜霰。攀花馀履迹，苔滑生人苋。
哭伯父上海令公八首·其一
作者：彭孙贻
朝代：明
体裁：七言律诗

箕尾中宵夜有光，一时有道痛云亡。名流叹息文章尽，小吏忧危鬓发苍。未及遗编成正史，空馀解组报先皇。陶公归后田园废，惭愧成都八百桑。
哭伯父上海令公八首·其七
作者：彭孙贻
朝代：明
体裁：七言律诗

官署萧疏忆去年，重阳落木菊花天。题诗登阁添乡思，买酒开瓶减俸钱。忧旱泪沾荒稻上，散衙囚拜讼庭前。只今野庙多私祭，岘首碑痕更宛然。
哭伯父上海令公八首·其三
作者：彭孙贻
朝代：明
体裁：七言律诗

勋旧濠梁佐荷戈，尚留遗券指黄河。虚传光武中兴诏，自续文山正气歌。七尺风霜埋铁骨，九泉涕泪在铜驼。精灵倘拜思宗庙，白马神灯夜半过。
哭伯父上海令公八首·其二
作者：彭孙贻
朝代：明
体裁：七言律诗

当时艺苑表应徐，学海新开万卷馀。累叶衣冠高甲第，少年兄弟共贤书。阶前仅列前厅马，门下曾无食客鱼。不坠遗风知有在，寝丘封植竟何如。
哭伯父上海令公八首·其五
作者：彭孙贻
朝代：明
体裁：七言律诗

归装行李逐轻蓬，八口仓皇计转穷。廉吏遗踪传柱史，孤忠知己只吴公。游魂风雪梅花后，掩泪山河杜宇中。白骨黄垆长不朽，应留怒发矗西风。
哭伯父上海令公八首·其八
作者：彭孙贻
朝代：明
体裁：七言律诗

秦溪山径石粼粼，虚谓桃源可避秦。虎豹共喧争得子，龙蛇满野厄贤人。谁教白发扶迁主，未忍黄冠老逸民。闻道钱唐波正恶，伍胥车马未沉沦。
哭伯父上海令公八首·其六
作者：彭孙贻
朝代：明
体裁：七言律诗

花树纷然拥繐帷，尚馀手植向南枝。雁行初陨惊鸿后，良木偏凋哭鲤时。千里故人奔讣少，百年公论盖棺迟。平生心事惟班管，遗传他年好倩谁。
哭伯父上海令公八首·其四
作者：彭孙贻
朝代：明
体裁：七言律诗

忆昔貂裘十上初，孝廉名誉满公车。墨胎再让通侯国，紫绶三辞召辟书。晚达平津门列驷，赤贫莱邑甑生鱼。独留万卷遗编在，彷佛篝灯坐草庐。
哭伯父孝起徵君六首·其一
作者：彭孙贻
朝代：明
体裁：七言律诗

朝野伤心万事违，茫茫天地竟谁依。生当全盛真天子，死亦先朝老布衣。忌日止知刘氏腊，秋尝应奠首山薇。秦溪桥畔鸺鹠语，枥马惊嘶陨少微。
哭伯父孝起徵君六首·其三
作者：彭孙贻
朝代：明
体裁：七言律诗

辛苦穷年老一经，携书万卷竟飘零。买田空问秦渔父，读史常非赵武灵。埋妾春眠梅墅白，打筹晚坐管山青。空堂寂寂今何限，松桂秋阴自满庭。
哭伯父孝起徵君六首·其二
作者：彭孙贻
朝代：明
体裁：七言律诗

渡江门第擅清贫，领袖遗风自有真。久断周妻犹食肉，岂因薛责始焚缗。时危不独诛君子，天毒还多殄善人。回首九原成独笑，黄金横带尚逡巡。
哭伯父孝起徵君六首·其五
作者：彭孙贻
朝代：明
体裁：七言律诗

万方多难苦频仍，不谓冥鸿远避矰。腐草游魂化萤火，凭棺吊客止青蝇。应将处士高题墓，无复馀钱可饭僧。燐血千年堪自照，未须幽室沈彬灯。
哭伯父孝起徵君六首·其六
作者：彭孙贻
朝代：明
体裁：七言律诗

萧萧短旐挂山堂，南郭悲风绕白杨。空有家缘肥雀鼠，已知别业废柴桑。高人自昔多兵解，烈士真堪长国殇。者旧凋零文士尽，前朝遗事竟茫茫。
哭伯父孝起徵君六首·其四
作者：彭孙贻
朝代：明
体裁：七言律诗

庭前双树半彫残，繐帐经霜夜未乾。谁为青乌新马鬣，可怜墨翟自桐棺。刍灵似惜魂衣敝，鬼伯犹嗟柳翣寒。夙昔故人知不少，一歌狸首更汍澜。
哭子羽弟四首·其一
作者：彭孙贻
朝代：明
体裁：七言律诗

翩翩公子有佳名，羡尔才华独老成。闭户经年添茂草，看花三月惜流莺。谁家王谢多昆季，此日埙篪即友生。不谓干戈催永诀，可能收汝泪纵横。
哭子羽弟四首·其三
作者：彭孙贻
朝代：明
体裁：七言律诗

文藻风流擅画眉，鸾笺小印署相思。楼开弄玉吹箫处，室有秦嘉赠妇诗。竹简杀青工问字，兰亭榻本学临池。旧题手迹俱零落，窗打寒蕉破网丝。
哭子羽弟四首·其二
作者：彭孙贻
朝代：明
体裁：七言律诗

少年意气镇飞腾，衫履轻和雅自矜。终坐敛容知酒德，有时扫榻为良朋。焚香盥手骄荀令，拟古私心鄙李陵。今日书窗风飒瑟，空斋长对佛前灯。
哭子羽弟四首·其四
作者：彭孙贻
朝代：明
体裁：七言律诗

鹤脚桥西久凿坏，谁教短棹犯围来。文人不禄逢衰世，司命何心杀俊才。瘗骨自铭埋笔冢，禭衣惟剪纸钱灰。平生兄弟无多在，风雨连床有梦回。
哭文叔弟四首·其一
作者：彭孙贻
朝代：明
体裁：七言律诗

总角相随正及肩，扁舟布被每同眠。衣冠初习先生礼，名姓犹存弟子员。抄竟残书蝇字满，藏来遗研鹆纹鲜。空斋独坐憎惆怅，往事销魂十七年。
哭文叔弟四首·其三
作者：彭孙贻
朝代：明
体裁：七言律诗

经旬药鼎积馀灰，无复灵香续命回。地文脩文招项橐，讲堂夫子泣颜回。泉途故旧多前辈，人世风波肯再来。我为老亲吞一哭，讣音空隔大江哀。
哭文叔弟四首·其二
作者：彭孙贻
朝代：明
体裁：七言律诗

断雁经霜彻夜呼，飘零顿觉此身孤。篝灯他日谁分火，弄雪何人对拥垆。夙惠早年知苦李，高堂暮雨哭慈鸟。残衫断履堪留施，为礼名僧结苾刍。
哭文叔弟四首·其四
作者：彭孙贻
朝代：明
体裁：七言律诗

慈亲为汝笑颜开，膝下终朝绕百回。惜福故衣多遣着，留宾佳客每教陪。幽窗竹剩三间月，心字香烧一寸灰。好祝他生多禄命，白头兄弟待重来。
哭立侯叔四首·其一
作者：彭孙贻
朝代：明
体裁：七言律诗

一病经年世代非，九京犹喜得全归。还应带发称居士，谁复捐金葬布衣。宿草未生蛩野哭，人民巳变鹤高飞。平居故旧知多少，莫怪门前吊客稀。
哭立侯叔四首·其三
作者：彭孙贻
朝代：明
体裁：七言律诗

万方群盗正如麻，荒草千村啸乱蛙。早卜行藏宜遁卦，难齐生死问南华。终年愁病徒存骨，泉室亲朋自有家。犹幸夜台堪避世，不烦生觅武陵花。
哭立侯叔四首·其二
作者：彭孙贻
朝代：明
体裁：七言律诗

半生生计一诗囊，高卧支门小径荒。礼戒衣香皈绣佛，烧丹灶暖事医王。吟坛摩诘推词伯，手迹髯苏下笔床。应是尚平婚嫁了，罡风岱岳去徜徉。
哭立侯叔四首·其四
作者：彭孙贻
朝代：明
体裁：七言律诗

杜门服散拟轻身，桑扈翩然自返真。买药功多难度世，送穷文就莫医贫。漫怜七尺为长物，可有三尸讼谷神。应悔钱刀曾买妾，茂陵消渴更何人。
哭麟孙弟四首·其一
作者：彭孙贻
朝代：明
体裁：七言律诗

交游呜咽惜文章，揽涕遗篇尚满床。李白皆云人欲杀，次公自谓醒而狂。一时作者悲同尽，岂独前贤命可伤。为语寘棺多纸笔，应知不暝讼穹苍。
哭麟孙弟四首·其三
作者：彭孙贻
朝代：明
体裁：七言律诗

角技欢呼斗雉卢，丁丁落子间投壶。同时文士俱兄弟，千古名流在酒徒。天忌畸人成绝膑，死从河伯索遗孤。夜台此去逢而父，为问含珠好在无。
哭麟孙弟四首·其二
作者：彭孙贻
朝代：明
体裁：七言律诗

角巾垫角袖翩�，丰韵清狂类晋贤。雅慕坡仙长带谑，学书草圣得其颠。庭因课竹脩僮约，衣为留宾质子钱。顷刻风流随露草，重来空馆独凄然。
哭麟孙弟四首·其二
作者：彭孙贻
朝代：明
体裁：七言律诗

角巾垫角袖翩𦒘，丰韵清狂类晋贤。雅慕坡仙长带谑，学书草圣得其颠。庭因课竹脩僮约，衣为留宾质子钱。顷刻风流随露草，重来空馆独凄然。
哭麟孙弟四首·其四
作者：彭孙贻
朝代：明
体裁：七言律诗

苦竹残梅满旧林，不胜今昔感人琴。乱书千卷虫安坐，空馆中宵鼠笑吟。郭璞自占无正命，祢衡虽夭见文心。茫茫倘有眠牛术，折臂三公地易寻。
唐伯虎题宋祖蹴鞠图
作者：彭孙贻
朝代：明
体裁：古风

夹马两雄坠，乾坤正澒洞。黄袍问周鼎，君臣合智勇。谁传御容在，画院有供奉。凡材染长鬣，天采不为竦。解元丹青妙，艺苑之晁董。所状必英物，风云一时拥。当其徒步奋，将相相接踵。击鞠不忘武，猛烈志腾踊。龙跳虎跃中，虬髭飒然动。亦知缣粉腐，烂烂神观耸。山河溢异表，日角照檐栱。古图零落尽，顾陆翳榛垄。帝王留奇迹，麟台写威重。悠悠宣和圣，花鸟埋幽冢。
唐儿歌
作者：彭孙贻
朝代：明
体裁：古风

方花臂印押春风，女床翠滴蝘蜓红。刘郎珠怅三十六，猩猩袖亸新守宫。桃花王母侍儿语，谪穿穷裤交疏底。锦嫣蝶醉帝不眠，双支灯引羊车尾。程姬窈窕青瞳娇，西宫别院泥黄椒。茸花茵软朱鸟牖，巫山霞晕添红潮。胭肢入月香壬水，海棠春信铅河里。惊波素女避轩皇，炎精欲雨逼高唐。花枝下床换人影，半宵春破閒丁香。唐儿剪鸦花一朵，芍梢露滴芙容颗。赤鳞光抱美人虹，九成帐气为龙虎。梦圆燕卯吞尧母，程姬浓笑唐儿乳。猗兰殿红鸡喔喔，玉麟啼绕青熊褥。真人自是赤龙子，重跃卯金飞白水。笑杀龙孙慎恤胶，残红落尽燕泥巢。
啖梅
作者：彭孙贻
朝代：明
体裁：五言绝句

夏雨落青梅，未解相如渴。摘来佐山樽，翠香浮绿雪。
啰唝曲
作者：彭孙贻
朝代：明
体裁：乐府曲辞

妾家住江口，夫婿去经年。江流日日下，只送去人船。
啸廊
作者：彭孙贻
朝代：明
体裁：五言绝句

长啸深林下，微风动木末。无人识幽意，坐对林□脱。
啸阁春望
作者：彭孙贻
朝代：明
体裁：五言律诗

高阁穷春望，韶华俯槛前。草香蚕月雨，风软杏花天。野色围村坞，流光媚禁烟。绿杨疏树下，何处出鞦韆。
善哉行
作者：彭孙贻
朝代：明
体裁：四言诗

去日虽逝，为驩己多。来者复然，不乐云何。以筑以缶，以鼓以雷。中厨击鲜，不亦快哉。辛为酒池，发来用师。太康于畋，穷后拒之。君子有位，湛乐非仪。我贱终窭，好乐母菑。日晻晻兮，月出之光。俾昼继夜，何其未央。既有旨酒，亦有嘉肴。胡不万年，相寿以遨。丘糟肉坻，不如疗饥。弹丝炙匏，不如止悲。
四上五云山因至绝顶野庙侧遇雨归院
作者：彭孙贻
朝代：明
体裁：七言律诗

木落吴霜冷缊袍，江湖千里入秋毫。丹青野庙开群象，云雨中天出两高。南镇紫霄神禹穴，西风白马伍胥涛。故林咫尺黄花好，若个行吟续楚骚。
四君子诗寄怀李潜夫先生 其一 陶徵士元亮
作者：彭孙贻
朝代：明
体裁：古风

陶公高世士，邈然山泽姿。饮酒非世情，韬光戢其仪。岂伊卞务俦，屈身田舍儿。桃源真有人，柴桑从此辞。
四君子诗寄怀李潜夫先生 其三 林教授霁山
作者：彭孙贻
朝代：明
体裁：古风

林君伟国器，怀奇閟时务。投簪岂高尚，结客非义故。草际拾寒琼，千古冬青树。惜哉经纶资，槁首老章句。
四君子诗寄怀李潜夫先生 其二 谢山人皋羽
作者：彭孙贻
朝代：明
体裁：古风

谢生亦凤羽，未干宋室禄。披发长行吟，岩栖抱幽独。凄然严濑游，哀响动林谷。寄谢炎午徒，同群友麋鹿。
四君子诗寄怀李潜夫先生 其四 郑上舍所南
作者：彭孙贻
朝代：明
体裁：古风

郑子既耿介，流涕平生恩。作书锢寒泉，旅迹寄虞樊。回裾谢朔客，意气无一言。幽兰自为芬，谁复托孤根。
四君诗·其一
作者：彭孙贻
朝代：明
体裁：古风

孟尝敬爱客，名已倾山东。奈何入秦饵，触罔登樊笼。脱身幸姬口，乃出鸡狗雄。蒯缑空数弹，市义止自丰。轻侠六万家，一变邹鲁风。豪华坠顷刻，薛城有葌蓬。
四君诗·其三
作者：彭孙贻
朝代：明
体裁：古风

卓哉信陵君，英槩塞天地。岩穴无遗贤，躬下天下士。雄豪岂足矜，徒博所严事。执辔夷门傍，鼓刀揖屠肆。西抉一丸泥，秦人罢虎视。雄心毕醇酒，聊云远时忌。
四君诗·其二
作者：彭孙贻
朝代：明
体裁：古风

平原能下士，海内景英声。录录十九人，不识一毛生。历阶折楚王，雄辩激长缨。乃知曳裾客，唯诺徒虚名。卖浆与博徒，耻见赵公卿。不遇魏公子，邯郸功孰成。
四君诗·其四
作者：彭孙贻
朝代：明
体裁：古风

黄歇驵侩雄，见绐一李园。假父祖其智，不火咸阳燔。淮北十二邑，以易勾吴藩。南凿春申浦，引江娄东门。斗鸡黄堂上，风流此俗存。三千珠履客，不共朱英言。
四明禅院舞蛟石·其一
作者：彭孙贻
朝代：明
体裁：七言绝句

梧叶西窗剪烛频，舞蛟怪石夜窥人。只今石上题诗尽，风雨莓苔绿满身。
四明禅院舞蛟石·其三
作者：彭孙贻
朝代：明
体裁：七言绝句

萧斋高咏日留宾，把酒欢呼石丈人。此日荆榛馀瓦砾，枯松独对古先生。
四明禅院舞蛟石·其二
作者：彭孙贻
朝代：明
体裁：七言绝句

径草霜根嵌石楞，依然古木舞苍藤。书台客散鸟飞绝，白日寥寥闪佛灯。
四月八日·其一
作者：彭孙贻
朝代：明
体裁：五言绝句

苦竹湘妃笋，黄金嫩若钗。今朝刚浴佛，小妇亦清斋。
四月八日·其三
作者：彭孙贻
朝代：明
体裁：五言绝句

佛相本来空，坠地涅槃竟。久持贝多言，不垢亦不净。
四月八日·其二
作者：彭孙贻
朝代：明
体裁：五言绝句

阴阴蚕月雨，如沐亦如酥。绣佛花前供，还堪浴也无。
四月八日·其四
作者：彭孙贻
朝代：明
体裁：五言绝句

无佛处称尊，清净亦具足。茅檐承雨花，温泉聊自浴。
四月八日斋居
作者：彭孙贻
朝代：明
体裁：七言律诗

万方兵甲正频仍，带发逃禅学小乘。米汁自皈斋舍佛，周妻犹愧住山僧。雕胡饭熟香瓷碗，豆筴花稀遍野塍。简点身心多自悔，静翻宗镜印南能。
四贤祠
作者：彭孙贻
朝代：明
体裁：七言律诗

高人野鹤两无群，千古风流映使君。明圣湖开清浙石，少微星动耀吴分。春秋山鬼歌香草，鹿麂虚堂卧白云。亭外梅花堤畔柳，不烦重奠�兰芬。
四贤祠
作者：彭孙贻
朝代：明
体裁：七言律诗

高人野鹤两无群，千古风流映使君。明圣湖开清浙石，少微星动耀吴分。春秋山鬼歌香草，鹿麂虚堂卧白云。亭外梅花堤畔柳，不烦重奠𦶜兰芬。
回龙亭
作者：彭孙贻
朝代：明
体裁：五言律诗

回合青冥上，到门还几重。但闻秋涧雨，不辨午时钟。幽壑眠苍麂，飞泉绕白龙。此中堪枕石，莫复再携筇。
圆公经年不入城市余他出而公见访遂不遇归成一诗呈圆公
作者：彭孙贻
朝代：明
体裁：古风

山僧不出户，门掩如深山。径草断人踪，邻鸥与往还。我昔叩禅室，仓琅启双环。杳冥丧物我，静对一解颜。竟坐了无言，枝禽语绵蛮。师昨入尘市，寻我梧栝间。我逐野云出，草堂终日閒。悠然两不见，柴扉各忘关。息鞅悟多累，浮生空复殷。寥寥废詶对，阶卉坠纷纶。
圆师访余不遇因和余韵见赠再用前韵
作者：彭孙贻
朝代：明
体裁：古风

出郭寻禅者，联吟赓寒山。如风发万籁，风止籁亦还。清响动春潮，激石相回环。对此离世踪，静我物外颜。伐筱护笋稚，出生施鱼蛮。一空有为迹，沉冥水石间。机锋忽迸触，水流云自閒。更唱再三和，林幽鸟关关。玄言谁见赏，惟有刘与殷。临渊坐忘筌，兹意问垂纶。
圣郎曲
作者：彭孙贻
朝代：明
体裁：乐府曲辞

迎郎郎不来，送郎郎不去。玉女持酒浆，青童持藕履。不须弄容姿，已识殷勤意。
地驱乐歌四首·其一
作者：彭孙贻
朝代：明
体裁：四言诗

月明高高，天高以霜。鬻赀为郎，不须千羊。
地驱乐歌四首·其三
作者：彭孙贻
朝代：明
体裁：四言诗

石人作火，相伴兀坐。郎心有他，我自怜我。
地驱乐歌四首·其二
作者：彭孙贻
朝代：明
体裁：四言诗

黄羊生羝，壮士无妻。邻有老女，不嫁为谁。
地驱乐歌四首·其四
作者：彭孙贻
朝代：明
体裁：四言诗

板屋不扉，十狸九鸡。虽有旁人，但能见疑。
坐了公禅榻得句
作者：彭孙贻
朝代：明
体裁：五言律诗

词客秋多渴，僧寮乞施茶。懒云眠屋角，残暑避林瓜。荷气知衣冷，窗阴笑竹哗。无烦费酬应，隐几注南华。
坐了公襌榻
作者：彭孙贻
朝代：明
体裁：五言律诗

暂来踪自远，苔齿印苍泥。竹榻凝香坐，山禽隔磬啼。醉茶桐影下，展画草窗西。何可无佳句，新蕉剥旧题。
坐宗镜堂返眺南屏
作者：彭孙贻
朝代：明
体裁：五言律诗

竹柏引人坐，萧条风满林。高松青不己，湖月澹无心。山静有啼鸟，僧閒自解吟。翏翏人外语，禅宿岂知音。
坐对帘下梅花口号
作者：彭孙贻
朝代：明
体裁：七言绝句

名花相对可忘忧，窈窕疏帘不上钩。坐向月明堪独酌，何须携酒狎斜游。
坐柳阴下
作者：彭孙贻
朝代：明
体裁：古风

坐惜柳阴绿，藉草成萧散。浅夏有残莺，思春啼更缓。意閒领山水，高屐无从懒。清泉沁我心，对湖忘茗碗。萍摇塔影香，鸥眠渔话款。空山响人语，以竹为簧管。衣积数寸云，虽尘不忍浣。吟歇鸟和之，写苔笺亦满。湖日暄于月，松圆自成伞。
垂丝海棠·其一
作者：彭孙贻
朝代：明
体裁：七言律诗

游丝罥影日沉冥，微亸琼裾倚小亭。袅袅流光吹不住，飘飘仙袂舞曾经。赤绳月下全疑系，红线风前去未停。收束春情偏历乱，华清长觉梦忪惺。
垂丝海棠·其二
作者：彭孙贻
朝代：明
体裁：七言律诗

红襟翠袂冷冥冥，和雨和烟倚短亭。倦起晓寒凝露重，梦馀莺语带春醒。鸳机人困香偏软，绣幕风牵袅未停。惹尽閒愁千万缕，落花无限草青青。
垂虹桥雨望
作者：彭孙贻
朝代：明
体裁：七言律诗

落帆倚棹上垂虹，城郭参差宿霭中。荒邑凫鸥狎津吏，水村人物点渔翁。断云送尽千家雨，独客吟残两岸枫。便入芦花最深处，数声短笛弄秋风。
城南书所见
作者：彭孙贻
朝代：明
体裁：七言绝句

寒食才过三月三，野花芳草遍江南。无情春色关心甚，杨柳青青出小庵。
城南刘参政园亭蓉菊相映两寻孙户侯不遇
作者：彭孙贻
朝代：明
体裁：五言律诗

两度来寻菊，无人一煮茶。相携招隐士，为问故侯家。黄石空携策，青林自种花。芙蓉解留客，向晚正如霞。
城西自遣和仲木
作者：彭孙贻
朝代：明
体裁：七言律诗

破书零帙补初完，萝壁荆扉每独欢。酒债渐稀宾数简，诗逋才了梦怀宽。焚香细草先公传，画竹旋添稚子竿。累月芧羔忘肉食，一杯可共懒僧残。
埭溪眺月
作者：彭孙贻
朝代：明

埭溪郁苍苍，俯见白石路。夕阴敛皓月，坐久不知暮。鸟归群籁息，夜景在高树。万物自相依，流水无心住。溪光受山色，寒气动宿鹭。众响空渐生，人迹杳非故。悠然立深更，草滴松上露。
埭溪眺月四首·其一
作者：彭孙贻
朝代：明
体裁：古风

埭溪郁苍苍，俯见白石路。夕阴敛皓月，坐久不知暮。鸟归群籁息，夜景在高树。万物自相依，流水无心住。溪光受山色，寒气冻宿鹭。众响空渐生，人迹杳非故。悠然立深更，草滴松上露。
埭溪眺月四首·其三
作者：彭孙贻
朝代：明
体裁：古风

雨歇春事尽，扁舟横水涯。悠悠一溪月，露湿群峰茶。我约采茶者，入山摘紫霞。僧舍绕白石，暝色回樵车。末晚林己黑，馀霜翻涧花。闲门闭溪影，空水交清华。谷应两人语，寒警孤栖鸦。斗柄没山角，平野参横斜。
埭溪眺月四首·其二
作者：彭孙贻
朝代：明
体裁：古风

未觉灵境暝，夕阳沉东山。仰视见溪月，巳落群松间。溪翁为我出，柴扉每忘关。寒光交万籁，哀壑相回环。露白出樵径，云霁开山颜。悲风啸猛虎，万籁吹潺湲。幽往意何惧，清吟殊未还。
埭溪眺月四首·其四
作者：彭孙贻
朝代：明
体裁：古风

山中万虑屏，独坐孤松根。相遇世外友，共话治乱原。慰此风雨夕，感我渔樵言。月出飞鸟没，照见溪北门。溪声一何长，众籁不复喧。万树吐微白，独有山光存。哀歌倚林樾，脱叶为飞翻。松子坠如雨，溪灯正黄昏。
塘上行
作者：彭孙贻
朝代：明
体裁：乐府曲辞

蒲生磐石下，孤根节累累。移植君池上，安能节无亏。水清蒲叶长，水浊盛涂泥。非君今有他，妾罪昔自知。故欢昔日恩，贱妾今日身。弃置累君德，他人怜自今。恻恻心恻恻，苦念君畴昔。浮云掩明月，为辉不终夕。拔菅出茆中，积贱易见荣。蕴大束薪里，积毁难没齿。君能垂末光，鉴妾灰命时。新欢亟为乐，明月妾今兹。
塞下曲六首·其一
作者：彭孙贻
朝代：明
体裁：七言绝句

贺兰月黑火如星，碎叶胡笳倚醉听。夜入虏营惊始觉，左贤生縳酒初醒。
塞下曲六首·其三
作者：彭孙贻
朝代：明
体裁：七言绝句

铁衣卧久觉身轻，袒臂横矛上马行。直闯虏围穿阵入，回身背砍战尘平。
塞下曲六首·其二
作者：彭孙贻
朝代：明
体裁：七言绝句

较猎居延矢百壶，射生欲㱲五单于。马头挂得胡王首，马后横捎雉兔趋。
塞下曲六首·其五
作者：彭孙贻
朝代：明
体裁：七言绝句

沙场如雪月黄昏，舞剑高歌对酒樽。醉向健儿誇独异，赤身无一箭刀痕。
塞下曲六首·其六
作者：彭孙贻
朝代：明
体裁：七言绝句

雪落天山苜蓿香，胡姬解辫亦红妆。少年夜抱芙蓉宿，不为烟花忆故乡。
塞下曲六首·其四
作者：彭孙贻
朝代：明
体裁：七言绝句

葫芦河上断蓬飞，直逼阴山戏打围。正遇胡儿新放牧，夺将宛马秃骑归。
墨牡丹
作者：彭孙贻
朝代：明
体裁：七言律诗

彩笔分妍映绮罗，春阴秾蔼淡相和。玄蜂照蕊花房暗，铁笛横尘暮色多。索何乌衣人入梦，影蛾墨海月生波。沉香亭畔休频倚，谁辨云鬟镜里过。
墨葵
作者：彭孙贻
朝代：明
体裁：七言律诗

蜀缬戎戎被众芳，一时开遍墨君堂。谁从黑水翻新锦，忽有玄云抱太阳。浓雾满庭花不见，乌衣小院日偏长。无烦再乞廷圭麝，画入徐熙碧槛傍。
壑庵寻休山上人不遇·其一
作者：彭孙贻
朝代：明
体裁：五言律诗

小山穿䆗窱，不复忆西湖。一自名僧去，空留片石孤。飞梁贯槎腹，精舍斲云肤。身世成幽绝，壶天更有无。
壑庵寻休山上人不遇·其二
作者：彭孙贻
朝代：明
体裁：五言律诗

人说西湖好，湖山未足多。何如来涧壑，空翠满岩阿。户冷惟猿守，荷欹有獭过。幽情无可共，隔坞和樵歌。
壬午元旦
作者：彭孙贻
朝代：明
体裁：七言律诗

连宵犹带去年雪，旧雨新雨相浸霪。冲泥即未断行迹，宴坐亦复清人心。古梅作花更妍好，竹酿扶醉堪独寻。晚来稍霁日衔阁，檐滴历历摇孤吟。
壬午除夕
作者：彭孙贻
朝代：明
体裁：七言律诗

寒窗灯火自相亲，款坐深杯酌更频。离别关河官舍梦，倦游风雪敝裘人。捣辛菜摘盘中雨，拆甲梅含月杪春。自笑浮名偏荏苒，劳劳长伴岁华新。
壬辰元旦日�雷雨
作者：彭孙贻
朝代：明
体裁：七言律诗

元日轻阴压岁初，门前车马客来疏。寒催梅柳迎春早，暖逼龙蛇破蛰馀。虚有朱丝惊社鼓，愁看赤历捡农书。野人不识天行事，自摘芜菁闭草庐。
夏兰
作者：彭孙贻
朝代：明
体裁：七言律诗

光风吹遍入朱明，芳信先秋冠紫茎。已向清和留韵格，久从霜霰荷生成。石华九节丛台起，香草三湘百亩盈。惠质由来傲炎令，艳阳争肯逐群英。
夏坐
作者：彭孙贻
朝代：明
体裁：七言律诗

渺渺西风隐素河，悠悠心事在烟波。空垆笑杀穷司马，废圃贫于老橐驼。画角孤城荒草合，衰荷古苑乱萤多。江云海燕无情思，缭绕羁怀激浩歌。
夏夕侍大人露饮
作者：彭孙贻
朝代：明
体裁：五言律诗

纳凉因露坐，移席惜阶苔。乱后书经岁，归来笑百回。剪花明喑烛，劝月上深杯。朋好团圞话，惟愁吏版催。
夏日
作者：彭孙贻
朝代：明
体裁：五言绝句

水树声疑两，山云三两峰。石床间坐久，独对一株松。
夏日舟经临平
作者：彭孙贻
朝代：明
体裁：五言排律

古市临津集，严关列险同。地形襟越绝，人物带吴风。石镜光偏朗，钱镠宅尚雄。河流堤树外，渔步藕花中。问俗嗟非旧，行舟远若空。频年无乐土，所至尚鸣弓。虎啸苍山北，江潮大卤东。客愁摧暮雨，一沽旅颜红。
夏日观伎
作者：彭孙贻
朝代：明
体裁：七言律诗

神弦送客舞新丰，急管娇歌曲再终。岂有无盐妒西子，不须石醋骂东风。扑帘柳絮争春老，入手花枝得句雄。今日叵罗应尽醉，莫教兴寄让诸公。
夕泊板子矶
作者：彭孙贻
朝代：明
体裁：七言绝句

昔时风雨留题石，水落江痕长绿苔。多谢鸠兹湖上水，送人千里又东回。
外舅刘先生辱诗见投次韵奉谢
作者：彭孙贻
朝代：明
体裁：七言律诗

招魂空自结青骊，骚客沉吟感服奇。悲愤长歌连发指，怒号万窍得风噫。丈人且漫言乌好，游子还应怆竹枝。语到山阳便流涕，不须三弄托桓伊。
夗湖感昔
作者：彭孙贻
朝代：明
体裁：七言绝句

夗央湖上草萋萋，曾共扁舟西水西。二十年前无限恨，重来只有子规啼。
夜卧菊花下·其一
作者：彭孙贻
朝代：明
体裁：七言绝句

小帐秋眠下碧纱，苦吟不就鬓成华。空亝幽事无人共，数起移灯照菊花。
夜卧菊花下·其二
作者：彭孙贻
朝代：明
体裁：七言绝句

夜卧明灯对菊丛，花阴却土纸屏风。床头弄影高还下，疑在东篱明月中。
夜卧见月
作者：彭孙贻
朝代：明
体裁：五言绝句

幽人卧南楼，枕上见明月。花影未分明，更起吹灯灭。
夜发武林
作者：彭孙贻
朝代：明
体裁：古风

岁暮倦行役，北风天早寒。客子怨路长，舟人怯衣单。山猿为我啼，哀切动心肝。夕气澄素景，积水浩无端。悬泉鸣北陇，去棹历前峦。国士重衔恩，知己集悲酸。乔林宿高羽，灌莽下凡翰。幽忧夜不寐，万感陵风湍。
夜合
作者：彭孙贻
朝代：明
体裁：七言律诗

开阖花房露色浓，轻霞微挂月玲珑。香梳翠带心犹结，绮合朱丝锦乍笼。便拟定情分叩叩，忍令相负怨蛩蛩。人间空说黄昏散，子夜何曾有懊侬。
夜听络纬
作者：彭孙贻
朝代：明
体裁：五言律诗

络纬中宵响，含情啼向谁。不堪闻雨后，况是独眠时。思入清商苦，声兼玉漏移。张镫眠复坐，起作感秋诗。
夜坐
作者：彭孙贻
朝代：明
体裁：七言律诗

万花落后作春寒，新燕为巢湿未乾。今雨不来知客少，古风犹在论交难。青山百舌年年怨，白首三毛种种残。孤闷挑灯閒读史，宋元之际独汎澜。
夜坐
作者：彭孙贻
朝代：明
体裁：七言绝句

密雨张灯照落花，不知春去入谁家。山童睡足无人问，烧叶铛中自煮茶。
夜坐
作者：彭孙贻
朝代：明
体裁：七言绝句

秋夜焚香秋□清，高楼坐听鬼车鸣。明朝应是多风雨，数起移灯照落英。
夜坐十首·其一
作者：彭孙贻
朝代：明
体裁：五言律诗

空馆竟良夜，萧条影语身。树声孤鹊动，灯史四更亲。无闷随龙隐，忘机觉鸟伸。秋林千片雨，总为不眠人。
夜坐十首·其七
作者：彭孙贻
朝代：明
体裁：五言律诗

摇摇疏楮白，月竟小窗圆。待雨为量屐，烧桐自煮泉。梅痕枯石下，花气古瓶前。僻县如山路，荒更十里天。
夜坐十首·其三
作者：彭孙贻
朝代：明
体裁：五言律诗

哀蛩应善叹，不尽为秋风。独宿清宵远，高斋暮雨同。吹灯离梦黑，警鹤小亭空。客思阑于夜，凄凄萧寺中。
夜坐十首·其九
作者：彭孙贻
朝代：明
体裁：五言律诗

何事供高枕，东堂古竹声。客踪苔渐减，人影月孤行。匣剑眠千日，窗鸡立五更。曾将杯酒说，感不为秋生。
夜坐十首·其二
作者：彭孙贻
朝代：明
体裁：五言律诗

未到山窗晓，终宵细咏频。听钟残烛短，看月一床贫。无伴长如客，孤眠只有人。吟蕉能和我，淅沥报秋新。
夜坐十首·其五
作者：彭孙贻
朝代：明
体裁：五言律诗

摊书当散步，捉火坐凉天。读史难平愤，蒐诗为减眠。无人如古寺，百感若残年。卧对萤明灭，灯花更不然。
夜坐十首·其八
作者：彭孙贻
朝代：明
体裁：五言律诗

幽斋频剪烛，注易对襌公。箬笠千山熟，蒲团万事空。诗情生雁后，士品寄琴中。绿蚁萧萧引，孤梅与我同。
夜坐十首·其六
作者：彭孙贻
朝代：明
体裁：五言律诗

数闻街鼓动，鸦亦话更深。茶灶知秋冷，空山是客心。学书丰柿叶，增月汰桐阴。此巳堪幽寄，何烦慕竹林。
夜坐十首·其十
作者：彭孙贻
朝代：明
体裁：五言律诗

阛阓西风里，空城犬吠幽。早潮知月落，孤枕识江秋。名尽宜禅悦，神閒胜远游。池光资枣柳，邻火照山楼。
夜坐十首·其四
作者：彭孙贻
朝代：明
体裁：五言律诗

著述深灯火，书声静掩关。月中人易笑，竹下坐宜闲。曲巷同幽壑，秋情在远山。不教苔积寸，游屐未应还。
夜坐听潮赋天风常送海涛来
作者：彭孙贻
朝代：明
体裁：七言律诗

危楼高坐泬寥天，忽送寒涛落几前。横笛倚阑人漠漠，孤城上汉月娟娟。中宵风雨晴还变，空阔鱼龙夜不眠。便欲排虚生羽翼，三山只尺俯苍烟。
夜声
作者：彭孙贻
朝代：明
体裁：五言绝句

古木宿栖鸦，萧条散晚景。中夜忽惊寒，啼破半窗影。
夜夜曲三首·其一
作者：彭孙贻
朝代：明
体裁：古风

雄鸡一声天下白，梦中半道出交河，露重日高归不得。
夜夜曲三首·其三
作者：彭孙贻
朝代：明
体裁：古风

俱飞蛱蝶双双燕，人间天上不相期，可怜素面灯前见。
夜夜曲三首·其二
作者：彭孙贻
朝代：明
体裁：古风

亡赖子规终日啼，银鞍白马去不返，美人昨夜梦辽西。
夜宿长水
作者：彭孙贻
朝代：明
体裁：七言律诗

西风吹断远行尘，又向西风送远人。腊尽河冰连夜坼，寒催官柳过江新。高天月白低长水，积雪梅开带早春。惜别路岐须共醉，不教分手各沾巾。
夜来曲
作者：彭孙贻
朝代：明
体裁：五言绝句

明镜夜来意，含愁髻半髽。多情惟片月，独照满庭花。
夜梦为龙虎·其一
作者：彭孙贻
朝代：明
体裁：七言绝句

草莽攀鳞未易逢，风云窈窕忽相从。应知客卧原非梦，江左人传有卧龙。
夜梦为龙虎·其二
作者：彭孙贻
朝代：明
体裁：七言绝句

天门独步踏雄雷，一啸生风万壑来。尔病岂能飞食肉，道心坚未化牛哀。
夜泊望枞阳
作者：彭孙贻
朝代：明
体裁：七言绝句

李阳湖口见枞阳，夜静江光几许长。归路分明明月里，云山一望但苍苍。
夜泊望梁山
作者：彭孙贻
朝代：明
体裁：七言绝句

天门中断两山空，一片孤帆落晚风。莫向秋江望明月，故乡千里月明中。
夜至放鹤亭二首·其一
作者：彭孙贻
朝代：明
体裁：五言律诗

西陵桥畔月，不冷亦空冥。况照高人宅，悠然对草亭。露华人影湿，山淡鹤林青。长啸谁相和，寒猿吟石屏。
夜至放鹤亭二首·其二
作者：彭孙贻
朝代：明
体裁：五言律诗

湖山原淡远，底事杂游尘。爱此清秋夜，来寻放鹤人。亭空寒更迥，水静月相亲。更与梅花约，提壶及小春。
夜至望湖亭
作者：彭孙贻
朝代：明
体裁：五言律诗

浩淼光千顷，虚亭夜气亲。水云萦去雁，渔火送归人。得月吟怀迥，无言啸旨真。清寒宁不畏，难再此閒身。
夜至泰和县
作者：彭孙贻
朝代：明
体裁：五言律诗

昏黑投山郭，天寒水急流。归云失江树，人语辨渔舟。岭近星河直，城空戍火秋。风尘安寇盗，行止任沙鸥。
夜酌潜夫邻鸥池馆
作者：彭孙贻
朝代：明
体裁：七言律诗

河流萧瑟雁声哀，相约登高客自来。岁月几何成短鬓，山川如此负衔杯。荒城雨过潮初上，老圃秋深菊未开。共话昔年惆怅事，寸心残烛有馀灰。
夜雨滴空阶五首各以一字为韵·其一
作者：彭孙贻
朝代：明
体裁：古风

高斋夕响繁，寒灯耿遥夜。萧飒过虚堂，庭花知已谢。湿萤疏牖度，残漏严城下。愁来浩无端，端忧况多暇。远念山中人，风泉卧茅舍。
夜雨滴空阶五首各以一字为韵·其三
作者：彭孙贻
朝代：明
体裁：古风

阴电百虫鸣，使我空馆寂。绿苔巳盈砌，檐牙何淅沥。离心将远梦，共此秋雨滴。荷重闻珠跳，泥融知萼坼。应谙此夜长，独有孤蛩壁。
夜雨滴空阶五首各以一字为韵·其二
作者：彭孙贻
朝代：明
体裁：古风

怀人正无寐，飒历风入户。何许独关愁，君听石上雨。悠悠虚砌生，馀响在檐树。孤弦寒自抱，瑶瑟不可抚。坐惜芳夜阑，灯花为谁妩。
夜雨滴空阶五首各以一字为韵·其五
作者：彭孙贻
朝代：明
体裁：古风

清宵不成梦，山雨来空斋。惆怅故人去，摇落天之涯。近楹闻宿鸟，阴晦终当偕。何况连床人，羽翮犹参差。携灯就檐霤，滴研临间阶。
夜雨滴空阶五首各以一字为韵·其四
作者：彭孙贻
朝代：明
体裁：古风

秋声乱梧竹，终夕长丁东。所惜幽窗下，无人解与同。昨宵听雨客，别我还山中。此夜玉阶上，凝尘知己空。萧条寄高枕，含意共疏桐。
夜雨过萧滩驿
作者：彭孙贻
朝代：明
体裁：七言绝句

木叶萧萧尚远行，总无风雨亦关情。那堪今夜萧滩上，一半江声作雨声。
夜雪
作者：彭孙贻
朝代：明
体裁：五言律诗

高楼千里雪，无处不知寒。大漠穷阴合，胡天朔吹乾。更稀沉夜漏，瓶冻怯晨餐。独拥残灯坐，萧条戴鹖冠。
大中祥符院
作者：彭孙贻
朝代：明
体裁：五言律诗

寂历过禅院，斋钟报客时。虫侵宋碑字，鸟下蒋侯祠。战垒黄花瘦，寒城白日迟。相逢僧话久，不作感秋诗。
大人历下初度伯父以公车便道过济南赋诗遥祝
作者：彭孙贻
朝代：明
体裁：七言律诗

江南风信候梅花，揽景遥知感岁华。投辖共倾官舍酒，垂帘自散讼庭鸦。马蹄踏雪燕关远，雁足冲寒岱首斜。相对樽前乡思发，故园无恙莫思家。
大佛废寺
作者：彭孙贻
朝代：明
体裁：五言律诗

湖山环废寺，无处礼能仁。说法惟顽石，沉灰了现身。佛头栖鸽住，僧院牧羝驯。向晚经行地，传灯鬼火新。
大善寺·其一
作者：彭孙贻
朝代：明
体裁：五言律诗

白足投林客，乌巾托钵人。剥龛同佛古，空磬益僧贫。梵呗铃声定，官更鸟语频。一枝栖越稳，息羽荫能仁。
大善寺·其二
作者：彭孙贻
朝代：明
体裁：五言律诗

访旧来山郡，穿寒拜梵王。客装兼杖笠，禅院耐荒凉。荷担棕留雪，投斋鸟上堂。雨天钟鼓重，人语湿空廊。
大海秋涛
作者：彭孙贻
朝代：明
体裁：五言律诗

雷雨潮声壮，川原秋气雄。势凌河汉上，波荡盖函中。积雪连天白，黄流浴日红。因君生壮思，万里破长风。
大溜滩
作者：彭孙贻
朝代：明
体裁：五言绝句

江声无古今，送尽远行客。昨夜上滩人，一夕成头白。
大雪独游海上
作者：彭孙贻
朝代：明
体裁：五言排律

东风千里雪，何处不纷纷。幽事空相赏，清寒独为君。荒城连戌没，平楚过桥分。大卤无青草，诸山尽白云。丘陵徒自出，凫鹭各知群。盐火阴潜发，江潮晚渐闻。履冰鸣屐齿，萦絮集衣纹。却笑愁添鬓，虚令酒策勋。吟□□背冷，煖藉鸭垆熏。归写时晴帖，笼鹅访右军。
大风夜入莲花洲
作者：彭孙贻
朝代：明
体裁：古风

日落帆不已，扁舟历叵测。怒涛鼓一叶，随风为欹仄。明河澹无光，渔火映江黑。天吴拥舷笑，鼋鼍立人侧。舟子既回皇，仆夫变颜色。我行安义命，蹈险意何惑。豺狼横我前，蛟龙思得食。仰视苍天高，吾生岂有极。枫林青荧荧，山鬼招魂匿。曾是怀故都，憔悴此心恻。残夜莲花洲，惨月照孤臆。
大风雨归自海上
作者：彭孙贻
朝代：明
体裁：古风

积气鼓大壑，烈风变昏昼。仓黄曳屧出，侧帽怯天覆。怒号发屋扉，堵墙立蜃鲎。虽有旷士胸，茫然百忧搆。丘陵贤圣尽，牝牡川渎寿。蛟龙舞太阴，鹏力举坤厚。孤城啮其足，巨石若穿溜。声雄鬼神恐，势挟雷雨斗。崩厓裂千尺，长波拂肩脰。我屋三重茅，晴亦燕泥漏。轧札楼楹鸣，铮鍧庭盎走。危哉万家邑，鱼鳖居杂糅。一线恃古堤，群山罅浙右。民啼坏塘下，官卧放衙后。蚁坠果根黄，草咸禾耳秀。恨无精卫诚，莫补断鳌旧。时艰波未息，东面泗盈袖。安危愁杞人，哀哀作诗瘦。
大鸟洲
作者：彭孙贻
朝代：明
体裁：五言绝句

渡口渔舟去，收筒捲钓绳。空留矶畔石，照水立鱼鹰。
天坛晚眺
作者：彭孙贻
朝代：明
体裁：五言排律

周垣环辇道，云物锁圜丘。大典刑牲帛，祠官识冕旒。银潢扶砌落，珠宿抱坛流。二祖功殊绝，群伦博考诹。乾坤含一气，岳渎视诸侯。神鼎高陵閟，斋宫御跸留。绿苔蟠古簋，香草入空卣。夹路松阴直，虚檐鸟迹游。两京分郏鄏，百战定嬴刘。五马今南渡，三山控上游。长江龙虎阔，孝庙石羊秋。野蝶飞花缓，春芜燕子愁。芳郊偏寂阒，幽客独夷犹。何日论封禅，皇舆奠九州。
天坛老松歌
作者：彭孙贻
朝代：明
体裁：古风

天坛之松十万树，其响乱玉鸣璜琮。两行鹄立夹辇道，铁质苍皮苔数重。于中怪松更奇绝，攫若迸穴腾双龙。孤根触地鳞角怒，枯甲摇身风雨从。坛中高殿古瓦绿，松䶉窥人舞还伏。天人手植百灵护，斋官方泽严森肃。扫除自是祠官力，樵采宁因鬼薪鬻。太祖太宗英爽动，山川岳渎朝牲祝。钟园轮囷五色云，巍峨王气开山文。当时执玉宾上帝，万象恍惚随神君。此地亲承帝膏泽，松阴漠漠松花纷。百年龙虎留天地，老干冰霜未憔悴。凤泗摧残马鬣空，思陵惨淡胡髯坠。一株蟠拿低屈局，横蘖查牙迅相逐。游人抚此长叹息，攀树徘徊忘栉沐。偃柯挫节烟袅袅，哀窍含凄飙谡谡。尔其拥肿惭栋梁，我亦支离乐山谷。荷锄斸药且去来，瘦马长安鬓毛秃。归呼韦偃画两枝，对画摩挲卧茅屋。
天气上升
作者：彭孙贻
朝代：明
体裁：七言律诗

碧落高凝俯大荒，尽收元气入苍苍。山河清景初寒上，霄汉罡风太液傍。烟客排虚云路直，仙人乘雾羽毛香。卑飞久息摩空志，不逐蓬根朔吹翔。
天界寺毗卢阁
作者：彭孙贻
朝代：明
体裁：五言律诗

杰阁凌群有，凭虚万象生。宗门数花落，法界众山明。霁色浮淮树，江流入旧京。羁心伤远目，烟卉自纵横。
天竺山行和韵
作者：彭孙贻
朝代：明
体裁：七言律诗

九里松阴忆昔游，年年清梦绕山楼。怜君揽胜诸篇就，坐见明湖众景收。僧院隔花通曲院，雨鸠临霁唤晴鸠。篮舆到处堪乘兴，况有青帘劝客留。
太古道院
作者：彭孙贻
朝代：明
体裁：五言律诗

太古何年雪，松阴覆石坛。风霜双树偃，龙虎六丁残。香灺销云篆，雷尊醉箨冠。浮沉城市里，高举羡飞翰。
太山吟
作者：彭孙贻
朝代：明
体裁：乐府曲辞

太山郁��，神鬼聚其族。民生无百年，精魄已相录。贤愚此同途，墟兆谁何属。轩皇昔来游，桥山闭奄忽。荒哉政与彻，采药致辇毂。仙人竟安在，腐骴委馀骨。良无山石固，丘陵尚为谷。长歌向幽隧，燐至风灭烛。
太山吟
作者：彭孙贻
朝代：明
体裁：乐府曲辞

太山郁𡾋𡾋，神鬼聚其族。民生无百年，精魄已相录。贤愚此同途，墟兆谁何属。轩皇昔来游，桥山闭奄忽。荒哉政与彻，采药致辇毂。仙人竟安在，腐骴委馀骨。良无山石固，丘陵尚为谷。长歌向幽隧，燐至风灭烛。
太山梁甫行
作者：彭孙贻
朝代：明
体裁：乐府曲辞

兄弟不相顾，殊愧鸟兽亲。荣贱被殊途，乃知风雨仁。齐鲁岂异疆，海岱每争衡。流离四边鄙，狐兔念其群。白刃中道起，乃我昔昏因。柴门晡自开，谁为问比邻。忧来浩无方，不敢遂盈巾。
太阴井
作者：彭孙贻
朝代：明
体裁：古风

朔风吹角虔南摧，满城红紫飘龙堆。明妆翠袖马上去，李花桃花参差开。可怜一片太阴井，万古阴沉照人影。贞姬志妇泣呼天，石发重泉抱银绠。井中白骨撑如山，黄土青苔葬香冷。扶阑铁绣半生花，犹有清寒逼蛙黾。我从绵上问馀灰，子规血尽越王台。枯肠过此不敢饮，乞取佛钵分僧罍。
夹竹桃
作者：彭孙贻
朝代：明
体裁：七言律诗

赣水流光绕药栏，却教红袖倚琅玕。不将艳冶争春晚，渐觉朱颜耐岁寒。蓬岛种来高士老，武陵人去此君残。沿溪好约王猷共，日日东风一笑看。
夹竹桃·其一
作者：彭孙贻
朝代：明
体裁：七言律诗

玉洞淇园总不分，落英寒翠共纷纷。绿阴何处寻琼岛，红雨还堪扫碧云。入谷吹箫遇刘阮，渡江持楫下湘君。重来人面空相忆，远折琅玕寄所闻。
奇士·其一
作者：彭孙贻
朝代：明
体裁：七言律诗

短褐悠悠共冷烟，不如屠沽姓名传。箸书胆欲非千古，好客囊羞剩一钱。破习学悭文曰俭，嗜奇成癖众云颠。性嫌城市云霞少，新盖深山竹数椽。
奇士·其二
作者：彭孙贻
朝代：明
体裁：七言律诗

十亩深松二亩鱼，移家八口鹤同居。登山如鸟轻飞屐，倚树为巢小结庐。每尽云峦多诡谲，时谈剑术亦萧疏。幽居客至家无肉，林月照人亲刈蔬。
奉和世父新葺蕉室书斋即事二十二韵时将待对公车
作者：彭孙贻
朝代：明
体裁：五言排律

筑室怀嘉遁，耽幽乐遂初。门风高有豸，馆籍谢无鱼。霁月光怀抱，浮云任卷舒。武冠辞韎�，野服集芙蕖。榻敝轻华莞，窗空傲绮疏。蕉因题句尽，草亦带经锄。花影低婀娜，松声引疾徐。谁欤堪比屋，我自爱吾庐。世事从抛枕，时艰入累嘘。讵烦焚烛蜡，时可借蟾蜍。对座常挥麈，凝尘不上祛。论文穷四部，裁赋吊三闾。岂谓衡茅下，悠然大隐居。宁教蓬户掩，未放酒樽虚。癖古摩周鼎，休粮嗜禹馀。将军多揖客，柱史秘藏书。灵运穷登眺，陈蕃倦扫除。斯人犹短褐，公等曳长裾。揽�方滋蕙，羹藜且刈蔬。征途将结驷，射策定巾车。落落嗟薪桂，劳劳羡散樗。上林行较猎，早晚觅相如。
奉和世父新葺蕉室书斋即事二十二韵时将待对公车
作者：彭孙贻
朝代：明
体裁：五言排律

筑室怀嘉遁，耽幽乐遂初。门风高有豸，馆籍谢无鱼。霁月光怀抱，浮云任卷舒。武冠辞韎𩏌，野服集芙蕖。榻敝轻华莞，窗空傲绮疏。蕉因题句尽，草亦带经锄。花影低婀娜，松声引疾徐。谁欤堪比屋，我自爱吾庐。世事从抛枕，时艰入累嘘。讵烦焚烛蜡，时可借蟾蜍。对座常挥麈，凝尘不上祛。论文穷四部，裁赋吊三闾。岂谓衡茅下，悠然大隐居。宁教蓬户掩，未放酒樽虚。癖古摩周鼎，休粮嗜禹馀。将军多揖客，柱史秘藏书。灵运穷登眺，陈蕃倦扫除。斯人犹短褐，公等曳长裾。揽𦶜方滋蕙，羹藜且刈蔬。征途将结驷，射策定巾车。落落嗟薪桂，劳劳羡散樗。上林行较猎，早晚觅相如。
奉怀潜夫先生用前韵
作者：彭孙贻
朝代：明
体裁：五言排律

十年沧海上，遁迹傍衡门。老去愁明镜，忧来藉酒樽。何当招隐士，谁更饭王孙。绝塞烟花满，惊沙日月昏。遗民悲燕雀，所至赋鸡豚。雨雪新交少，诗书宿好敦。羞为孟尝客，不受信陵恩。庶草迎青帝，孤梅傲粉昆。几时回北极，行在访南奔。莫复凭高望，东风积泪痕。
奉新河
作者：彭孙贻
朝代：明
体裁：五言绝句

溪水平更绿，空波澹不流。寒江风送叶，惟见采樵舟。
奉简真长先辈村居
作者：彭孙贻
朝代：明
体裁：七言律诗

城市于今事事非，深村稍与世相违。一春雨过花应瘦，十里山多遁亦肥。无笔著书聊索句，有锄种菜莫言饥。姓名渐喜时人弃，破网高鸿远自飞。
奉简真长先辈村居
作者：彭孙贻
朝代：明
体裁：七言律诗

尘氛不遣入田家，卧起高吟至晚霞。却病云烟为药物，忘忧姬妾有名花。山林送客猿司户，村落无官柳放衙。欲访先生问渔父，绛桃树下竹扉斜。
奉送伯父北上公车
作者：彭孙贻
朝代：明
体裁：古风

离亭落日未分手，官路停车一杯酒。廿八年辞佩印侯，二千石谢徵车守。同袍或相秉鱼须，志士禉贫耻糊口。非无仕版屡棹头，终不泥涂让胪首。吴霜避鬓冠进贤，宫花摇春成少年。眼中之人非哙伍，羊角而上谁卢前。劳乎远游勿叹息，行矣高歌有离色。增线衣缝驴背寒，减橐驿宽马蹄力。长安花作明春红，长途雪送残年风。敲冰大河冻旅梦，傍黑皂帽冲征蓬。以贻沉沦悲刺骨，对此纵横壮指发。病骥眠沙怆蓟尘，坠鹘闻风想燕月。月闰之月月再弦，到京梅开未杏先。长身鹤立赤墀下，短札雁寄浮图巅。此别知应换腰绶，一出幸勿忧庐廛。明年年命宜禄位，通籍何官守俸钱。
奉送朱渭叟明府内擢兵部尚书郎
作者：彭孙贻
朝代：明
体裁：五言排律

赤县东封户，文昌右列丞。天回郎宿转，地静海波澄。夫子西昌彦，朝端自此升。当年初制锦，豪族畏批绳。骥足奇庞统，龙门峻李膺。尽人帡夏屋，诸吏饮寒冰。凋瘵今尤甚，输将困不胜。至尊忧寇盗，加赋出金缯。未见兵能戢，还祈岁渐登。乐郊犹衽席，荐乱苦频仍。昔觐飞凫舄，遮辕截马镫。重来驩父老，动色庆绅朋。邦政虚前箸，追锋趣上徵。佥云民失乳，帝曰汝为肱。五饵方论款，双殽巳躏渑。同时推贾谊，行即相孙弘。物望高司马，归心折季鹰。暂淹彭蠡棹，相送越杭层。天目山横浙，章江阁倚滕。门生追执辔，学者走担簦。贻也嵚㟢久，君其弃置应。入垆陶大治，传火愧元灯。拔自众人后，加之国士称。片言金未贵，一顾价俄增。短翮难攀鹄，培风漫上鹏。寸心空磊落，兹道寡师承。原宪贫穷巷，相如病茂陵。泥涂隔霄汉，翘首五云凝。
妇子縳蟹食客逸其二螯夜闻郭索索火得蟹晨起呼童放之溪中戏占八句
作者：彭孙贻
朝代：明
体裁：七言律诗

縳来八跽江珧熟，逸出双螯郭索游。从此山童烧尔雅，不烦食案议蝤蛑。无肠公子愁还失，有发头陀饱即休。纵汝横行湖海去，霜清月黑自沉浮。
妙智寺在东山下双桥跨涧月色溪光亦山中一佳境也院中古树雷火烧其一枝而清阴仍荫数亩僧人不知佛法山野可喜为徘徊久之
作者：彭孙贻
朝代：明
体裁：五言律诗

别院东山下，双桥一镜中。竹风交万籁，水月在禅宫。雷出枯槎绿，莺残坠果红。坐来尘虑尽，何必更谈空。
始皇遗碑
作者：彭孙贻
朝代：明
体裁：五言律诗

海上求仙客，侈心万岁存。渡江多望祭，勒石自言尊。古篆垣衣没，寒潮辇路喧。幽人寻断碣，兴废复谁论。
姑恩曲二首·其一
作者：彭孙贻
朝代：明
体裁：乐府曲辞

繁霜百草短，女萝松下长。白石烂为泥，姑恩不可忘。
姑恩曲二首·其二
作者：彭孙贻
朝代：明
体裁：乐府曲辞

綵云綵霓作帷幕，明姑坐当中。动摇五明扇，拳毛兽尾纷清风。
姑苏怀古
作者：彭孙贻
朝代：明
体裁：七言律诗

吴宫零落野烟消，感慨兴亡说往朝。鸡市少年分击鞠，鱼肠剑客逐吹箫。当时舞蝶临香径，尚有菱歌斗画桡。今日高台止麋鹿，多情芳草亦萧萧。
姑苏怀古
作者：彭孙贻
朝代：明
体裁：七言律诗

春风芳草自芬菲，城郭青山落日微。古树先朝雷火尽，空宫满地鹧鸪飞。金萤夜照开幽隧，石燕秋归舞故衣。惟有让王祠畔月，清风不改旧寒晖。
姑苏怀古
作者：彭孙贻
朝代：明
体裁：七言律诗

石阐仄径各苍苔，废苑馀香蝶自来。古月曾窥人按舞，残花苦劝客衔杯。钟声半夜繁华尽，霸气千年剑士哀。游骑不须频踯躅，更无野鹿上荒台。
娄东王生以幻术客海上
作者：彭孙贻
朝代：明
体裁：七言律诗

江湖满地逐飘蓬，浪迹人间计转工。秘戏禁方传素女，丹符役鬼礼壶公。掷杯满座俱看鹤，弹剑双丸便起虹。咒得綵灰人欲语，返魂香里月朦胧。
娇女诗二首·其一
作者：彭孙贻
朝代：明
体裁：乐府曲辞

含娇云中出，艳艳桃李颜。青云缭白云，不分双髻鬟，是侬海上山。
娇女诗二首·其二
作者：彭孙贻
朝代：明
体裁：乐府曲辞

摘花过桥上，鱼徔桥下过。恰恰照我双，不独鱼见我。郎亦窥人坐，催人娇婀娜。
子服幼瑜读书南郭草堂骏孙携酌汉飞邀同子玉渭臣序皇即席二首·其一
作者：彭孙贻
朝代：明
体裁：五言律诗

草堂南郭外，高柳隐柴扉。薄暮山容霁，经春卉物肥。人声清磬寂，书卷落花飞。不少携樽兴，倾壶坐翠微。
子服幼瑜读书南郭草堂骏孙携酌汉飞邀同子玉渭臣序皇即席二首·其二
作者：彭孙贻
朝代：明
体裁：五言律诗

残雨疏梅下，开轩乱白云。莺花浓对酒，天地静论文。春日临奎正，吴潮过浙分。陈遵莫惊坐，悬榻重思君。
子木招饮项氏艽圃公饯西蜀刘快阁明府共四首·其一
作者：彭孙贻
朝代：明
体裁：五言律诗

曲径沿流入，惊檐触涧回。钱葵承卧石，斤竹覆行杯。药坞干头菊，茅亭一带梅。客来河朔饮，树树紫薇开。
子木招饮项氏艽圃公饯西蜀刘快阁明府共四首·其三
作者：彭孙贻
朝代：明
体裁：五言律诗

槐柳成山市，阡畦映水田。帘波摇荇藻，萄架窄秋千。万木围空旷，孤峰带蜿蜒。野云飞不已，时坠曲阑前。
子木招饮项氏艽圃公饯西蜀刘快阁明府共四首·其二
作者：彭孙贻
朝代：明
体裁：五言律诗

小篱萦短榭，奇石叠回塘。列几高桐下，开轩灌木傍。水禽飞夕沼，山景荫脩廊。一入成萧爽，披襟五内香。
子木招饮项氏艽圃公饯西蜀刘快阁明府共四首·其四
作者：彭孙贻
朝代：明
体裁：五言律诗

圭牖南薰永，荷房水气清。闽兰铺竹径，湖石嵌楸枰。偃砌松孤卧，喧窗鸟百声。无劳萝薜隐，已是野人情。
子行摘余句为画余复题画以诗
作者：彭孙贻
朝代：明
体裁：古风

周郎十年隐城郭，山心水心入寥廓。母老家无半顷苗，未尝瓶黍从人索。伸纸风窗写荒叶，抄诗残月横空阁。飘髯如画谁匹俦，板扉佳士多从游。苦吟未悔饭烟绝，结客不遗高堂忧。我行山涯得秋句，字字摇情满烟树。周郎采句创秋图，夜雨寥寥草虫聚。彭郎见画不忆诗，周子还忘命笔谁。荒灯永夜心语手，我亦前身应画师。沉吟抽管题相赠，满楮清音山水应。明年添我画图中，千树桃花一樵径。
子陵钓台作
作者：彭孙贻
朝代：明
体裁：古风

子陵非钓者，垂竿此烟水。不乐经世务，何必见天子。御榻共龙卧，辞归富春山。仍披故羊裘，理钓白石间。江峰渺然碧，溪流亦潺湲。所志不在鱼，纶竿聊自适。山中有斯人，烟水不岑寂。我来斯人往，古矶空苍苔。荒亭绝行迹，高风安在哉。萧条桐江上，舣棹此登台。
孔雀东南飞
作者：彭孙贻
朝代：明
体裁：四言诗

孔雀南飞，集于桂林。公子令德，不如故人。雷何填填，其阴其雨。灌木高栖，惜其毛羽。五步一啄，十步一息。令子非匹，不饮下食。疾风聒聒，哕矣姑恶。姑恶姑恶，妾罪斯作。介鸟群处，不移匹双。母也天只，我心衋伤。霍丘有隤，庐竭则亏。鸣悲孔雀，鉴形莫回。
孙侯辅庭种菊刘参政园凡数畦夹池傍竹随径皆丛菊有七百本
作者：彭孙贻
朝代：明
体裁：古风

刘公有废园，深榛翳南郭。孙侯辟荒秽，植卉盈庭落。相携得同调，扶筇叩林薄。兴寄各有怀，孤啸时复作。脩篁吐婵娟，青雪纷莫莫。嗟彼晚秋英，含质隐丘壑。微霜徒见侵，芳气酷回礡。采择君莫疑，贞尚于焉托。
孤儿行
作者：彭孙贻
朝代：明
体裁：乐府曲辞

孤儿生诚不如死，生时父为太守，一门列戟上，见曾与祖与兄共朱衣。弄竹马，从父军中，南至交粤北渤海，三年不归。父没于卤跣而度岭，饥瘦乞食还故乡，母昏不省人病兄伶仃。丘嫂不慈，驱儿独当户。输马刍，呼役夫，使我饥无糜。皲不覆踝，霜雪皑皑。南山行采薪，柯折我斧。欲取我斧，虎狞逐我。兄持我泣，嫂怒云，笞之儿，踞当箠。愿以斧归，道遇父，客相持，泣下如绠縻。与我一短剑，曷不从良家子，期门佽飞。今无天子北击胡，还客短剑，我带不属，割汝蒯缑。以剑刈薪，刃缺胡折。惜哉父仇，里儿道僵三日。云苏地下父，寄言儿懦一何愚。寄谢地下孤，儿苟活以母在，嫂诚虐我，念兄病苦，儿宁忍死以须臾。
孤山两朝忠烈祠
作者：彭孙贻
朝代：明
体裁：七言律诗

古庙丹青锁暮秋，钱唐潮长水空流。前朝野老争题壁，旧国无人独倚楼。南渡烟花残建业，朔风雨雪变幽州。炎荒尚有招魂客，白骨高台绕故丘。
孤山两朝忠烈祠
作者：彭孙贻
朝代：明
体裁：七言律诗

徙倚湖天暮色凝，江城楼阁俯閒凭。先朝人物空祠宇，故国兴亡怅德陵。放鹤亭高青草合，凤皇山暗白云升。无穷感慨江声里，倚杖松寮讯老僧。
孤舟独泊
作者：彭孙贻
朝代：明
体裁：七言绝句

行尽西江两月程，孤舟夜夜听滩声。江流不待东归客，先逐秋风下石城。
孤闷
作者：彭孙贻
朝代：明
体裁：七言律诗

良剑无施用刈蔬，入林抱犊曳柴车。匡时策废閒扪虱，霸国谋成试种鱼。破褐经年穿一角，名山此日著何书。市中不少阳狂客，披发悲吟卧草庐。
孤闷三首·其一
作者：彭孙贻
朝代：明
体裁：七言律诗

布帽棕鞋自在缘，幽居三亩竹分廛。閒投弥勒龛中坐，闷抱干将匣底眠。世乱博徒皆畏友，时平市肆亦神仙。洞庭此去无多路，好挈撨青上钓船。
孤闷三首·其三
作者：彭孙贻
朝代：明
体裁：七言律诗

绕田燕雀傍佣耕，投耒登高意未平。窜迹巳甘髡季布，歾身岂敢笑荆卿。杨花巷陌春三月，杜宇山河怨五更。莫怪路岐多恸哭，不堪孤闷诉流鶑。
孤闷三首·其二
作者：彭孙贻
朝代：明
体裁：七言律诗

悲歌怀抱意长饥，犹愧林蔬代肉糜。胜友无如佳竹石，高踪不辱古尊彝。一床书畔贫何病，百本花中老亦宜。早晚出游须荷锸，预营生冢傍要离。
守宫辞
作者：彭孙贻
朝代：明
体裁：古风

䋈残金线游丝续，花奓影正春云熟。壁衣红绉守宫香，莎鸡人立窥粉墙。函书梦寄万里字，雁鱼仿愁笺尾长。残莺蹋花花朵朵，樱桃红乱三千颗。为君相守不相看，点臂榴朱莹如火。花前桃李俱不言，背花闷掷三金钱。欢米不来骑白马，青亭笑坐虾须下。鸦头误坠金剪刀，马蹄惊却帘轴高，柳昏雨重藏伯劳。
宋浦
作者：彭孙贻
朝代：明
体裁：七言绝句

三月东风湖上亭，墓田丙舍总飘零。当时兄弟今何在，曾共芳郊试踏青。
宋浦书感
作者：彭孙贻
朝代：明
体裁：七言绝句

寒食东风冷墓田，石楠折尽草芉绵。桃花流水俱非旧，惟有伤心似去年。
宋浦舟归
作者：彭孙贻
朝代：明
体裁：七言律诗

天高霜冷菊初芬，细草空塘隐鹭群。野寺闭门山月吐，归舟傍晚断鸿闻。几家竹屋环疏柳，尽日溪烟散碧云。幽意好携琴酒共，菰芦愁眺正纷纷。
官梅
作者：彭孙贻
朝代：明
体裁：七言律诗

�舍寻春黯自怜，疏芬相对独欣然。高斋香动微霜后，冰署寒生淡月天。清节未因风雪苦，孤踪不为艳阳鲜。水曹自昔多新咏，诗兴宁教让往年。
官梅
作者：彭孙贻
朝代：明
体裁：七言律诗

𪠘舍寻春黯自怜，疏芬相对独欣然。高斋香动微霜后，冰署寒生淡月天。清节未因风雪苦，孤踪不为艳阳鲜。水曹自昔多新咏，诗兴宁教让往年。
宛委山
作者：彭孙贻
朝代：明
体裁：五言律诗

周邅如罨画，回眺识凭虚。鸟迹藏神检，松脂写道书。乱厓苔布席，古树鹤分居。探险幽奇尽，山灵或启予。
宝带坏桥
作者：彭孙贻
朝代：明
体裁：七言绝句

木兰船小片帆孤，雨外长虹断太湖。残月易圆还易缺，归舟何日下姑苏。
客卢陂蔬食不继每啖煨芋
作者：彭孙贻
朝代：明
体裁：古风

卢陂土力薄，菜甲间凫茈。矧此遘兵革，比户寡晨炊。羁人阻戎马，日旰常苦饥。悯默愧杜老，草堂躬饷藜。荷担山上去，百钱买蹲鸱。煮作白石香，青盐发紫泥。人饱数枚已，每剩釜中糜。世乱困衣食，行役息何时。城西一顷豆，知已落为萁。安得间道归，岁晚躬扶犁。
客有携蒙顶茶数片相饷烹之殊不称其名戏作短歌
作者：彭孙贻
朝代：明
体裁：古风

平生茶癖如症瘕，清入筋骨俱槎枒。乱后兵戈塞天地，偤泛吴兴身采茶。十年不到阳羡市，陆羽祠前空落花。南来北客致酪茗，数片分遗出蒙顶。黝然石耳剥云根，淡极冰芽生玉井。绳床对客各枯肠，三碗松风吸帘影。当年策马太山东，云中遥认东蒙峰。黄尘扑面触渴暑，乡心梦冷茶烟浓。只今高坐旗枪畔，凫绎龟蒙意中见。何因重到白云岩，手摘春英炊雪笕。
客督和诗甚急诗以谢客
作者：彭孙贻
朝代：明
体裁：七言律诗

锦囊小纸剪琅玕，短句吟成烛已残。一醉病花眠未起，乱诗催户枕难安。甘蕉弹事题窗满，猿鹤移文迟客看。君调徒高宜寡和，棹歌我自荅渔竿。
客螺川闻西昌兵阻
作者：彭孙贻
朝代：明
体裁：古风

螺川上虔南，五日帆可到。欲往无轻舟，愁卧梦颠倒。坐闻西昌儆，连夕数见告。我行涉艰险，白刃甘所蹈。仆夫怯前途，行者断先导。自兵起江乡，百无一全灶。黔首久狼顾，墨吏犹虎暴。徵已竭脂膏，屠乃迨婴旄。天心讵厌乱，忠义安群盗。悠悠我心忧，吴霜生皂帽。
宣公桥踏月夜归
作者：彭孙贻
朝代：明
体裁：五言绝句

夜寒星寥寥，霜华如大雪。何处醉归人，踏碎满桥月。